text:
आइ स सौ वर्ष पूर्व काशी आ कलकत्ता क मध्य गंगा क उत्तरी तट पर कोनो कॉलेज नहि छल। हाई स्कूल क संख्या नगण्य छल। तखन ओहि शिक्षा क घोर अन्धकारच्छन्न युग मे उच्च शिक्षा लेल मुजफ्फरपुर मे कॉलेज क स्थापना कए बाबू लंगट सिंह पूर्ण दृढ विश्वास क संग चरितार्थ केलथि। लंगट सिंह कॉलेज क स्थापत्य लन्दन क ऑक्सफोर्ड यूनिवर्सिटी क एकटा कॉलेज क नकल अछि। एकर नकल ‘दिल्ली विश्वविद्यालय’ क अधीन हिन्दू कॉलेज सेहो केलक। कहबा लेल घोटालेबाज क घर मे स्कूल खोलनिहार राज्य सरकार एकरा विशेष कॉलेज क दर्जा देने अछि जखन कि बिहार कए दूटा केंद्रीय विश्वविद्यालय द उपकार करनिहार केंद्र सरकार लेल इ एतिहासिक स्मारक अछि, मुदा सच इ अछि जे कहियो भारतीय उच्च शिक्षाक बुलंदी पर रहल इ कॉलेज आइ अपन अस्तित्व लेल संघर्षरत अछि। एकर उपेक्षा क हद इ अछि जे यूजीसी सन संस्था कए एकर स्थापना वर्ष पता नहि अछि। ओकर वेबसाईट पर कॉलेज क स्थापना वर्ष खाली अछि जखन कि नाम सेहो संक्षिप्त मे लिखल गेल अछि, मानू लंगट सिंह कए नाम लेबा मे लाज होइत होइन। प्राचीन आ एतिहासिक शिक्षा महल लंगट सिंह कॉलेजक इतिहास आ उपेक्षा पर प्रस्तुत अछि पत्रकार नीलू कुमारी आ सुनील कुमार झा की विशेष रपट। -समदिया
कहल जाइत अछि मुश्किल किछु नहि अगर ठानि ली। ठीक एहन किछु शपथ मांगी रहल अछि बिहार क एतिहासिक आ प्राचीन महाविद्यालय मे स एक लंगट सिंह कॉलेज। कहला लेल इ राज्य सरकारक विशेष कॉलेजक दर्जा रखने अछि आ हालहि मे भारतीय पुरातात्त्विक सर्वेक्षण विभाग एकरा स्मारक घोषित केलक अछि। मुदा हकीकत इ अछि जे एकर सुंदर सन भवन खंडहर भ चुकल अछि। भवन पर छह स आठ फुट पैघ गाछ उगल अछि आ जानकारक मानि त इ भवन कखनो ढही सकैत अछि। बिहार मे धरोहरक प्रति उदासीनता नव गप नहि अछि। कईटा धरोहर नष्ट भ चुकल अछि आ कईटा नष्ट हेबाक कगार पर अछि। लंगट सिंह कॉलेज सेहो ओहि मे स एकटा कहल जा सकैत अछि।
स्मारक बनेबा लेल चलल चलल छल आंदोलन
एकरा दुर्भाग्य कहबाक चाहि बा रोचक तथ्य, मुदा लंगट सिंह कॉलेज सरकार लेल मात्र गांधी क यात्रा लेल महत्वपूर्ण स्थल छल। सरकार आ कॉलेज प्रशासन केवल गांधी स जुडल पर्यटन स्थल क रूप मे एकरा विकसित करबाक योजना तैयार क रहल छल। पर्यटन क दृष्टि स कॉलेज सुन्दर बनए रमणीय बनए ताहि लेल सरकार स टका मांगल जाइत छल। एहन मे एहि कॉलेजक इतिहास गाँधी तक जा ठहरि जाइत छल। कॉलेज क विकास, एकर गौरवशाली इतिहास क कोनो चर्च कतहु नहि होइत छल। मुदा लंगट सिंह कॉलेज क किछु उत्साही युवा जे दिल्ली आबि चुकल छलाह आ दिल्लीक कॉलेज परिसर कए देखि रोमांचित छलाह ओ ‘स्टुडेंट इनिसिएटिव फॉर हेरिटेज’ क बैनर तर प्रधानमंत्री स गप केलथि आ एहि कॉलेज क गरिमा आ इतिहास स हुनका अवगत करेलथि। एसएचआईसी क कोर्डिनेटर अभिषेक कुमार आ हुनकर दल प्रधानमंत्री स एहि कॉलेज लेल भारतीय पुरातात्विक सर्वेक्षण विभाग स गप करबाक अनुरोध केलथि। प्रधानमंत्री तत्काल अनुरोध स्वीकार क भारतीय पुरातात्विक सर्वेक्षण कए एहि बाबत एक पत्र लिखलथि जाहि मे एहि कॉलेज कए ऐतिहासिक दर्जा देबाक संभावना पर विचार करबा लेल कहलथि। भारतीय पुरातात्विक सर्वेक्षण विभाग एकरा धरोहर त घोषित क देलक, मुदा एकर संरक्षण क कोनो प्रयास एखन धरि शुरू नहि भ सकल अछि। आशंका इ जताउल जा रहल अछि जे अगर प्रयास जल्द शुरू नहि भेल त भवन ढहबाक स्थिति मे अछि आ परिसर फेर एकटा खंडहर क संरक्षणक योग्य भ जाएत।
मात्र गांधी तक एकर इतिहास समेटबाक छल साजिश
राजेंद्र बाबू स जुडल एहि कॉलेज कए गांधी तक सिमित रखबाक पाछु किछु लोक एकरा राजनीति साजिश करार दैत छथि। इ कॉलेज जहिया खोलल गेल तहियाक त गप छोडू एखनो एकटा कालेज खोलब कोनो आसान काज नहि अछि। अगर लंगट सिंह एहि लेल सामने नहि अबितथि त देश कईटा विभूति स वंचित रहि जइतै। 1975 धरि भारतीय प्रशासनिक सेवा मे एहि कालेजक सबस बेसी छात्र सफल होइत छलाह। लंगट सिंह कॉलेज तिरहुत क्षेत्र मे मात्र ज्ञान क ज्योति नहि जरेलक बल्कि सांस्कृतिक उत्थान आ सामाजिक परिवर्तन मे सेहो महत्वपूर्ण भूमिका निभेलक। मुदा के इ सोचने छल जे लंगट सिंह क नाम इतिहास क पन्ना मे स्वर्णाक्षर मे त छोडू सामान्य रोशनाई तक स नहि लिखल जाएत। कॉलेज क चर्च एलएस कॉलेज स हुए लागल आ इतिहास केवल गाँधी क चंपारण यात्रा क दौरान गाँधी-कूप तक सिमित भ गेल | गाँधी क ऐतिहासिक यात्रा क दौरान कॉलेज परिसर मे ठहरब, हुनकर स्वागत मे उमडल भीड आ छात्र द्वारा गाँधी क बग्घी अपन हाथ स खीचब कॉलेज क ऐतिहासिक महत्व भ गेल। ओतहि चंपारण यात्रा क सूत्रधार आचार्य जे.बी. कृपलानी, गाँधी कए कॉलेज हॉस्टल मे ठहरेबाक कारण बर्खास्त विद्वान आचार्य मलकानी कए लोक बिसरी गेल। राजेंद्र बाबू क कॉलेज क प्राध्यापक क रूप मे काज करब, प्राचार्य (Principal) बनब, कॉलेज क वर्तमान स्थल क चयन करबा मे हुनकर योगदान ककरो लेल चर्चा क विषय नहि रहल | इ मांग सेहो नहि उठाउल गेल जे रामधारी सिंह दिनकर स जुडल चीज एक संग्रहित कैल जाए, हुनकर नाम पर कॉलेज मे किछु स्थापित कैल जाए | कॉलेज क गरिमा बढेनिहार अनेक संस्मरण कए एकटा पुस्तकालय मे सजेबाक विचार तक ककरो नहि आयल। जखन कि लगभग पांच दशक तक बिहार नहि अपितु भारत क प्रतिष्ठाप्राप्त महाविद्यालय मे लंगट सिंह कॉलेज क नाम प्रमुखता स लेल जाइत छल। भारत क प्रथम राष्ट्रपति डा० राजेंद्र प्रसाद आ राष्ट्रकवि रामधारी सिंह दिनकर जाहि कॉलेज स संबंध रखैत छथि ओहि कॉलेज क परिचय अगर कियो इ द रहल अछि जे एहि ठाम गांधी राति बितेने छथि त निश्चित रूप स इ एकटा साजिश कहल जाइत।
‘भूमिहार ब्राहमण कॉलेज’ छल पहिने नाम
3 जुलाई 1899 कए वैशाली आ तिरहुत क संधि भूमि मे अवस्थित इ महाविद्यालय अपन प्रारंभिक दस वर्ष तक सरैयागंज क निजी भवन मे भूमिहार ब्राहमण कॉलेज क नाम स चलैत छल। जनवरी 1908 मे राजेंद्र प्रसाद कलकत्ता विश्वविद्यालय स उच्च श्रेणी मे एमए पास क जुलाई मे एहि कॉलेज क प्राध्यापक क रूप मे नियुक्त भेलाह। ओहि समय इ कॉलेज कलकत्ता विश्विद्यालय क अधीन छल। एहन मे समय समय पर निरीक्षण लेल कलकत्ता विश्यविद्यालय स अधिकारी अबैत छलाह। एहि क्रम मे कलकत्ता विश्विद्यालय क वनस्पतिशास्त्र क प्रो० डा० बहल जखन एहि कॉलेज एलाह त ओ इ देख सख्त नाराजगी व्यक्त केलथि जे कॉलेजक परिसर बहुत छोट अछि आ वर्ग दुकान क आसपास चलि रहल अछि। ओ तत्काल कॉलेज लेल पर्याप्त जमीन आ भवन क व्यवस्था करबाक लेल कहलथि। एकर बाद राजेंद्र बाबू अपन किछु सहयोगी शिक्षकक संग जमीन ताकब शुरू केलथि। आखिरकार खगड़ा गाम क जमींदार आ बाब लंगट सिंह क सहयोग स कॉलेज लेल प्रयाप्त जमीन भेटल। कॉलेज 1915 मे सरैयागंज स अपन वर्तमान जगह पर ‘ग्रीर भूमिहार ब्राहमण कॉलेज नाम स स्थान्तरित भ गेल। मुदा स्थानीय लोक क विरोध क बाद कॉलेज क नाम एकर संस्थापक बाबू लंगट सिंह क नाम पर ‘लंगट सिंह कॉलेज’ राखि देल गेल।
अपने नहि छलाह शिक्षित, समाज कए बनेलथि ग्रेजुएट
जानकी वल्लभ शास्त्री, रामबृक्ष बेनीपुरी, शहीद जुब्बा सहनी सन अनेक विभूति क नाम मुजफ्फरपुर क प्रतिष्ठा बढबैत अछि। मुदा सब स पैघ प्रेरणाक स्रोत छथि बाबू लंगट सिंह। बाबू लंगट सिंह क जन्म आश्विन मास,सन 1851 मे धरहरा, वैशाली निवासी अवध बिहारी सिंह क घर भेल। निर्धनता क अभिशाप आ जीवन क संघर्ष एहन जे लंगट सिंह साक्षर नहि भ सकलाह। लंगट सिंह महज 24 वर्ष मे जीविका क तलाश लेल घर स निकली गेलाह। पहिल काज भेटल रेल पटरी क कात बिछा रहल टेलीग्राम क खम्भा पर तार लगेबाक। इ काज मे हुनक लगन देखि आगू काज भेटैत गेल आ ओ रेलवे क मामूली मजदूर स जमादार बाब, जिला परिषद्, रेलवे आ कलकत्ता नगर निगम क प्रतिष्ठित ठेकेदार बनि गेलाह। हुनक कहानी कोनो आधुनिक फिल्म क पटकथा स कम नहि अछि। साधारण मजदूर स उदार जमींदार क रूप मे स्थापित लंगट सिंह आजुक युवा लेल प्ररेणा क स्रोत छथि। कलकत्ता क संभ्रांत समाज मे हुनका हीरो मानल जाइत छल। बंगाली समुदाय स ओ एतबा घुल-मिल गेल छलाह जे शुद्ध बंगाली लगैत छलाह। स्वामी दयानंद,रामकृष्ण परमहंस, स्वामी विवेकानंद, ईश्वरचंद विद्यासागर, सर आशुतोष मुखर्जी आदि क ओ समर्थक छलाह। मंद पडल विद्यानुराग क ओ पवित्र बीज कलकत्ता मे फूटल आ आइ एलएस. कॉलेज क रूप मे वटवृक्ष क भांति ढार अछि।
काशी हिन्दू विश्वविद्यालय मे सेहो देलथि दान
बाबू लंगट सिंह शिक्षा क विस्तार लेल सब किछु करबा लेल तैयार रहैत छलाह। पं. मदन मोहन मालवीय जी, महाराजाधिराज कामेश्वर सिंह, काशी नरेश प्रभुनारायण सिंह, परमेश्वर नारायण महंथ, द्वारकानाथ महंथ, यदुनंदन शाही और जुगेश्वर प्रसाद सिंह सन विद्याप्रेमी संग जुडि कए ओ शिक्षा क अखंड दीप मुजफ्फरपुर टा मे नहि बल्कि आन ठाम सेहो जरेबाक काज केलथि। काशी हिन्दू विश्वविद्यालय लेल सेहो लंगट सिंह टका देलथि। कहल जाइत अछि जे काशी लेल जे टका ओ देलथि ओ एल.एस. कॉलेज क भवन निर्माण लेल रखने छलाहए। अद्भुत मेधा क युग-निर्माता, एक कृति पुरुष बाबू लंगट सिंह कए बिसरी तिरहुत की परा बिहार मे शिक्षाक इतिहास लिखब कठिन अछि।
आइ हुनक दिवंगत भेल 100 साल स बेसी भ गेल मुदा तखनो हुनकर काज हुनकर सोच आ हुनकर शिक्षा-प्रेम शुभ कर्म करबा लेल प्रेरणा दैत अछि। 15 अप्रैल, 1912 कए हुनकर निधन क संग तिरहुत मे जे शून्य पैदा भेल ओ आइ धरि नहि भरल जा सकल अछि। तिरहुत खास क मुजफ्फरपुर क इतिहास बिना लंगट सिंह क चर्च केने पूरा नहि भ सकैत अछि।
कहियो छल सबस सुंदर आई भ गेल खंडहर
लंगट सिंह कॉलेज क विशाल गैस प्लांट आइ कॉलेज क गौरव गाथा क मूक गवाह अछि। एक जमाना छल जखन इ विज्ञान संकाय स ल कए पीजी रसायन विभाग तक क सबटा प्रयोगशाला मे निर्बाध गैस आपूर्ति करैत छल। आब केवल अपन निशान बरकरार रखबाक जद्दोजहद मे अछि। विशाल यंत्र क कईटा चीज चोरी भ चुकल अछि। प्रशासनिक उदासीनता क कारण यंत्र क जीर्णोद्धार क चिंता किया ककरो मे देखल जाएत। विद्वान शिक्षक सब चुटकी लैत कहैत छथि जे यंत्र क स्वरूप देखब आब एकटा ज्ञान क चीज अछि, एहन यंत्र कोनो महाविद्यालय लग नहि अछि। इ त आब अपने आप मे दर्शनीय आ अध्ययन योग्य अछि। दू दशक पूर्व इ यंत्र ठीक छल। 1952 मे एक एकड़ मे एहि गैस प्लांट क स्थापना कैल गेल छल। एकर देखरेख क जिम्मा पीएचईडी पर छल। विभाग क तीनटा कर्मी एकर संचालन लेल तैनात रहैत ठलाह। हुनका लेल परिसर मे आवास क व्यवस्था सेहो कैल गेल छल। मुदा धीरे-धीरे व्यवस्था चरमरा गेल। देश क महज तीनटा कॉलेज मे स एकटा कॉलेज लंगट सिंह कॉलेज छल जाहि ठाम लैब क संचालन लेल अपन व्यवस्था स गैस क निर्माण कैल जाइत छल। एहि ठाम केरोसीन तेल क क्रैकिंग क गैस क फॉरमेशन कैल जाइत छल। तत्कालीन प्राचार्य डा.सुखनंदन प्रसाद अंतिम बेर एकर जीर्णोद्धार क पहल केने छलाह। अगर ठीक स एकरा संरक्षित कैल जाए त इ भावी पीढ़ी लेल अध्ययन मे काफी सहायक भ सकैत अछि। ओहुना कॉलेज लेल इ अमूल्य धरोहर छी। मुदा सवाल उठैत अछि आखिर कहिया हम धरोहरक प्रति गंभीर बनब आ अपन धरोहरक संरक्षण करबा लेल सक्रिय होएब।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


c: text/html

text:
कलकत्ता: विद्यापति सेतु पर कविपति प्रतिमा समक्ष मिथिला विकास परिषद् द्वारा असम हिंसामे मारल गेल लोकक प्रति श्रद्धांजलि देल गेल. शुक्रदिन सांझ आयोजित एक कार्यक्रममे मोमबत्ती ज़रा संवेदना प्रकट कएल गेल. एहि कार्यक्रममे अध्यक्ष अशोक झा, रसिकजी, अरुण झा, पंडित नंदकुमार झा, पंडित तेज नारायण झा, विष्णु देव मिश्रा, नवोनाथ झा ,रमेश झा, विनोद झा,महेश प्रसाद चौधरी, मोहमंद नियाजसहित अनेक लोकनि उपस्थित भेलाह.
ज्ञात हो जे विद्यापति सेतु पर कविपतिक प्रतिमा दुरावस्थामे छल. मैथिली युवा साहित्यकार किशन कारीगर अपन कलकत्ता यात्राक दौरान प्रतिमाक फोटो सोशल साइट पर शेयर केलनि जतय चारू भर गन्दगी पसरल छल. ई बेस चर्चामे आबि गेल आ फेर मिथिला विकास परिषद् त्वरित डेग उठा मेयरसं स्थान साफ़-सुथरा करेबाक अनुरोध केलक. परिषदक अध्यक्ष अशोक झाक सत्प्रयाससं केएमसी द्वारा सेतु पर अवस्थित विद्यापतिक प्रतिमा साफ़-सुथरा कएल गेल. मिथिला विकास परिषद् ओही स्थल पर उक्त कार्यक्रम रखने छल.
Tags: हालचाल हालचाल : एहिपार

robotstxt: allowed

filter: keep


text:
विराटनगर, अप्रैल २, २०१६. मैथिली जिन्दाबाद!!
प्रिय बंधुगण,
ताहि हेतु, जेठ १ तथा २ गते, यानि मई १४ तथा १५ तदनुसार शनि आ रवि दिन अन्तर्राष्ट्रीय मैथिल समाजिक अभियन्ता सम्मेलन २०१६ केर आयोजन करबाक निस्तुकी निर्णय भेल अछि। ई कार्यक्रम क्रमशः ९-१० अप्रैल आ फेर १६-१७ अप्रैल केँ करबाक पूर्व निर्णय रद्द करैत आब अन्तिम निर्णयानुसार जानकी नवमीक शुभ अवसर पर विराटनगर मे करबाक निश्चित कैल गेल अछि।
कार्यक्रमक बाकी प्रारूप सब मोटामोटी पूर्वहि जेकाँ अछि। अपने लोकनि जे एहि मे सहभागिता लेल पूर्व मे टिकट वगैरह बनेने होयब से कृपया एहि नव जानकारी मुताबिक अपडेट होएत पुनः यात्रा योजना मे परिणति आनब से अपेक्षा करैत छी।
विदित अछि जे ‘मैथिली महायात्रा’ जाहि उद्देश्य सँ पैछला दुइ वर्ष सँ निरन्तर प्रगति मे अछि, तेकर पहिल पड़ाव मे मैथिल कवि व विद्वान् लोकनिक सहभागिता सँ पैछला साल ११ अप्रैल, २०१५ कुल १५३ गोट प्रतिनिधिक सहभागिता मे संपन्न भेल छल। एहि वर्ष सामाजिक अभियान मे संलग्न ठाम-ठाम केर कार्यकर्ता सब केँ सम्मिलित कय ई आयोजन करबाक नियार अछि। एहि बेरुक मुख्य फोकस ‘नेपालक मिथिलाक पुरातात्त्विक महत्वक स्थल पर परिचर्चा गोष्ठी’ एवं मिथिलावासी द्वारा विभिन्न ठाम संचालित अनेकानेक सामाजिक कार्यक्रम सबपर भिन्न-भिन्न सत्र मे चर्चा करब सम्मिलित अछि। कार्यक्रमक लाइव प्रसारण करबाक लेल स्थानीय टेलिविजन तथा इन्टरनेट चैनेल्स केर सेहो इन्तजाम रहत। तहिना दूर-दूर केर सामाजिक अभियन्ता जे सशरीर नहियो उपस्थित भऽ पेता हुनका लोकनिक सहभागिता अनलाइन विडियो कान्फ्रेन्सिंग केर माध्यम सँ एकटा सुनिश्चित सत्र मे कैल जायत, जाहि लेल निर्धारित समय आर चैनल्स आदिक जानकारी पहिनहि करायल जायत। तथापि, जे नजदीक मे छथि हुनकर आर जे अपन समर्पण भाव सँ एहि यात्रा मे सहभागिता दैत आबि रहल छथि तिनकर, अपने सबहक उपस्थिति तऽ मात्र वांछणीय टा नहि वरन् परम अनिवार्य सेहो अछि। ताहि हेतु सब केओ एहि महायज्ञ मे सहभागी बनब ई उम्मीद आ अपेक्षा करैत छी।
सहभागिता लेल स्पष्ट नियम पूर्वहि समान अछि। अपन पूर्ण परिचय, संचालित अभियानक विवरण तथा अपन यात्रा (विराटनगर पहुँचबाक) संपूर्ण जानकारी ईमेल द्वारा [email protected] पर पठाबी। कोनो रजिस्ट्रेशन शुल्क अथवा आर्थिक सहयोग करबाक न नियम न बाध्यता अछि, बस यज्ञ मे स्वैच्छिक सहभागिताक स्वागत होयत से जानकारी हो। यात्रा खर्च अपन-अपन स्तर सँ वहन करब, जखन कि रहबाक – भोजन करबाक सब इन्तजाम आयोजन समिति द्वारा कैल जायत।
कार्यक्रमक विवरण निम्न अछिः
जेठ १ गते १४ मई, २०१६ः उद्घाटन १० बजे सँ विभिन्न सत्र आ मनोरंजनात्मक कार्यक्रम रातिक ८ बजे धरि।
जेठ २ गते १५ मई, २०१६ः जानकी नौमी केर उपलक्ष्य जानकी पूजन व सीतायन केर पाठ प्रात १० बजे सँ १ बजे धरि आ फेर अलग-अलग सत्र मे सम्मेलन तथा मनोरंजनात्मक व समापन कार्यक्रम रातिक ९ बजे धरि।
सधन्यवाद,
विनीतः
आयोजन समिति, विराटनगर।
हरिः हरः!!


text:
|| कविवर सीताराम झाक किछु मुक्तक आ काव्यांश ||
श्री मिथिला
छथि मिथिला सबदेश मे, सुयश-धर्म-धन-धाम।
हरल जनक-जड़ता जनमि, जगजननी जहि ठाम।।
मैथिली (हरिगीतिका)
पढ़ि लीखि जे नै बजैछ हा ! निज मातृभाषा मैथिली।
मन ह्वैछ झुटकी सौँ तकर हम कान दूनू ऐँठि ली।।
एहना कपूतक जीह छाउर लेपि सटदै खैँचि ली।
पर खेद जे अधिकार ई हमरा नै देलन्हि मैथिली।।
बुड़िबक
राखू कान्ह चढ़ाय वा, घिसियाबू धै कान।
सतत बूड़ि बकड़ी करै, भैँ भैँ एक समान।।
भोजन मैथुन निन्द भय, सब गुन मनुज-समान।
हे पशु ! तूँ तप कोन कय, पौलह पुच्छ विखान।।
धनकैँ बाजै घाँटी
करू सुकर्म कुकर्म करू वा, देस बसू वा ढ़ाका।
निश्चिय आदर सब थल होएत, हाथ रहत जौँ टाका।।
बसनहिँ की होयत मङरौनी, पिलखबार वा राँटी।
कुल गौरव की धो धो चाटब, धनकैँ बाजै घाँटी।।
पैघक हो अनुचितो कथा तौँ सब क्यो पास करै छी।
उचितो कथा दीन बाजथि तौँ, सब उपहास करै छी।।
छी कहैत हुनकहि जे, 'चुप रहू बहुत कथा नहिँ छाँटी।
ग्राहक गुणक रहल नहिँ जगमे, धनकैँ बाजै घाँटी।।
यदि गरीब पाहुन आबथि तौँ, कयौ नहिँ खोज करै छी।
ततहि धनीक अबै छथि तौँ, बस बड़का भोज करै छी।।
दही दूध घृत मांस अबै अछि, रहु सौरा ओ काँटी।
उठल पुरातन रीति जगत सौँ, धनकैँ बाजै घाँटी।।
पढ़ि पाथर लिखि लोढ़ा होयब, हाथ रहत जौँ खाली।
कतहुँ सभामे किछु बाजब तौँ, विहसि देत सब ताली।।
विद्या विनय विवेक बुद्धि बल, सब गुन गोबर माँटी।
बिनु अर्थक होइत अछि केवल, धनकैँ बाजै घाँटी।।
चलथि धनिक बाहर तौँ माँथक, पाग लगै छन्हि भारी।
तदपि विचार करथि नहिँ मनमे, बनि अमीर अधिकारी।।
बोझ गरीबक माँथ लदै छथि, एक तहु पर आँटी।
क्यौ नहिँ दीनजनक दुख जानै, धनकैँ बाजै घाँटी।।
सम्प्रति बहुतो छुद्र धनी सब, निर्धन कैँ सतवैये।
सबहिक सतत दृष्टिगोचरमे, ई सबठाम अबैये।।
शिक्षा तदपि धनीककैँ दी नहिँ, दीनहिँ जनकैँ डाँटी।
उचित विचार उठल सब थलसौँ, धनकैँ बाजै घाँटी।।
जकरहि हाथ टका दश केवल, तकरे मान करै छी।
छोट थीक की पैघ तकर हम, किछु नहिँ ध्यान करैछी।।
खाली हाथ सासुहुक हो तौँ, तनिकहु बाढ़नि झाँटी।
सबविधि दुख निर्धन कैँ सखि हे ? धनकैँ बाजै घाँटी।।
घर-घर एक्के लेखा
छल एतबा दिन भरम परम जे, करम धरम हम त्यागल।
कैलहुँ नहिँ उपकार परक छी, अपकारहि मे लागल।।
हमहीँक्ष टा नहिँ अधम आब ई, खीचि कहै छी रेखा।
चढ़ि चढ़ि ऊपर देखल तौँ, घर घर एक्के लेखा।।
सनातनी सँ
थिकहुँ सनातन धर्मक रक्षक, सब पर दया रखै छी।
फूकि धरै छी पैर तखन तँ तिन तिन ठाम मखै छी।।
करौ प्रचार इसाइ अपन वा सब थल बढ़ौ समाजी।
मठ मे धोबि पैसओ वरू "तैयो नहि किछु बाजी"।।
ज्ञातयौवना
सङ्ग सहेलिक बैसलि सुन्दरि भूषण झाँपि उघारथि कौखन।
मन्द हँसैत खसैत कपोलक ऊपरसौँ लट टारथि कौखन।।
झारथि सारिक धूरि तथा उठि फूजल नीबि सम्हारथि कौखन।
दृष्टि सखीक बचाए पयोधर आँचर टारि निहारथि कौखन।
मृदुहास-सुधारससौँ सिहबैत सखीबिच बैसि युवाजनकैँ।
भृकुटीक विलासकलाछविसौँ लजवैत मनोजशरासनकैँँ।।
करसौँ लट झारि सम्हारि तथा दरशाय सुवर्ण छटा तनकैँ।
निज केश बन्है छथि चन्द्रमुखी कि बन्है छथि ई हमरामनकैँ।।
अथाह
पिसुन, पुरोहित, पाप, पुनि पेट, पयोधि अपार।
कैनहु पुनि-पुनि पूर ई पुरय न पाँच पकार।।
नूतनपण्डित
सीटथि बूट कमीज छड़ी पगड़ी पुनि जेबघड़ी लटकाबथि।
सटिफिकेटक गेंट देखाय सदा नवका सबकैँ भटकाबथि।।
पूजित भेषहिँ सौँ सबठाम घड़ी पल लाटहुकैँ अँटकाबथि।
नूतन पण्डित लक्षण किन्तु सभा विच नाङरिकैँ सटकाबथि।।
बूड़ि
जानथि घोड़िक घास करै नहिँ गौरव खूब रखै छथि लूरिक।
वृत्ति समीपक छाड़ि गुमानहि आस करै छथि जे पुनि दूरिक।
जूड़न्हि ने घर मे फुटहा, पर बाहर मौज उड़ाबथि पूरिक।
बैसल व्यर्थ उड़ाबथि गप्प, सदच्छन ई थिक लच्छन बूड़िक।।
पाजी (चौपाइ)
किछु उपकार परक नहि मानै, माए बाप कैँ तृण सम जानै।
छन मे रूष्ट छनहि हो राजी, सदा विचारहीन थिक पाजी।।
उत्पाती
धयल उखाड़े बापक थाती, खाए चहै अछि अनको साती।
घरक उजारै कोरो बाती, फोड़ै बासन से उतपाती।।
उकाठी
सभाबीच खटखटबै काठी, सबटा खुरलुच्ची सन ढ़ाठी।
बूढ़क छीनि पड़ाए फराठी, से जनमे कहबैछ उकाठी।।
लण्ठ
सिनुरक ठोप फुलेल लगाए, मौगिक मेला मे घुसिआए।
हाथ घड़ी ओ अधचन कण्ठ, हँसि हँसि बाजै से थिक लण्ठ।।
अकान
कही पानि तौँ लाबै पान, पठबी आङन जाए बथान।
लाख बुझौनहु सुनै न कान, ई लक्षण सौँ बुझू अकान।।
शङ्खिनी
केश छत्ता जकाँ माँथ हत्ता जकाँ,
आँखि खत्ता जकाँ दाँत फारे बुझू।
बोल रोड़ा जकाँ चालि घोड़ा जकाँ,
पेट मोड़ा जकाँ वा बखारे बुझू।।
छूति ने लाज सौँ सङ्ग कै पाज सौँ,
नित्य सत्काज सौँ तौँ उधारे बुझू।।
राक्षसी ढ़ंङ्ग टा सौँ करै तङ्ग टा,
शङ्खिनी सङ्ग टा तौँ संहारे बुझू ।।
चन्द्रफल
सनमुख दहिन सुखद थिक चान, वाम पृष्ठ मे दुखक निदान।
सनमुख चन्द्र हरथि सब दोष, जथा मृगा कैँ सिंह सरोष।।
मनक शुद्धि मे विशेषता
ने नक्षत्र जोग तिथिवार, ने लग्नादिक करू विचार।
व्यर्थ तकैछी पोथी पतरा, हृदयशुद्धिसँ सब खन जतरा।।
भाषण-पद्य
निज वाणी कैँ छोड़ि रटै अछि जे परभाषा।
कीर जकाँ से मानु करय परवश अभिलाषा।।
से थिक पशुक समान करय जे परक आस टा।
दूधक बदला पाबि खुसी दुइ मुठी घास टा ।।
पाबि मनुष्यक देह रहब जा घाड़ खसौने ।
बनि कायर पुनि अपन पूर्वजक नाम हँसौने ।।
तावत दुस्मन दशो दिशा सौँ रहत दबौने ।
सुख स्वतन्त्रता हेतु रहब एहिना मुँह बौने ।।
पायब किछु अधिकार कतहु की बिना झगड़ने ?
अछि सलाइमे आगि बरत की बिना रगड़ने?
बिसरय जे निज रूप तकर जग मे की सेखी ?
बकड़िक डरै पड़ाय सिंह सरकस मे देखी॥
जननि जानकी जन्मभूमि जन्माभिमान अछि ।
याज्ञबल्क्य ओ जनक भूपतिक खानदान अछि ।।
के गुन गौरव ज्ञान मध्य मिथिला समान अछि ।
विद्या विभव विवेक बुद्धि बल विद्यमान अछि ।।


text:
दरभंगाः[प्रणव चौधरी] दरभंगा जिलाक एपीएम थाना क्षेत्रक होरलपट्टी-हायाघाट सड़क पर डायवर्सन संख्या-2 पर मंगल दिन ट्रक सेँ कुचैलक साइकिल सवार एगो छात्राक मौत भ गेल। हादसाक बाद चालक ट्रक छोइड़क फरार भ गेल।एही घटनाक सूचना मिलैत पहुंचल पुलिस लाश केँ पोस्टमार्टम करबाक लिए डीएमसीएच भेज देलक। पुलिस दुर्घटनाग्रस्त भेल ट्रक केँ अप्पन कब्जा में ल लेलक यै।मृत छात्राक पहचान पतोर ओपी क्षेत्रक रमपुरा (पतोर) गावंक फुलेश्वर मुखियाक पुत्री रंजन कुमारी(15) केर रूप में कैल गेल अछि। यी घटना करीब चाइर बजे शाम केर बताओल जा रहल अछि।ऐही घटना सेँ आक्रोशित लोग ओर मिथिला.स्टुंडेंट युनियन हायाघाटक सेनानी सब मृतका केर न्याय दिएबाक लेल घटनास्थल सेँ करीब तीन किलोमीटर दूर लहेरियासराय-बहेड़ी रोड केँ होरलपट्टी एपीएम मोड़ केर पास जाम क देलक ओर टायर जलाक पुलिस,व प्रशासनक खिलाफ जैम क नारेबाजी केलक।
आक्रोशित लोग सब मृतका परिवार केँ 5 लाख रुपया मुआवजा,और ऐगो परिजनक नौकरी देबाक, संग ट्रक मालिक एवं चालक पर प्राथमिकी दर्ज करबाक, मंग एसएसपी और डीएम केर घटनास्थल पर बजेबाक मांग क रहल छल. मौका पर पहुंच पंचायत सचिव पारिवारिक लाभक तहत परिजन केर बीस हजार रुपया नकद देलक।


text:
स्वाध्याय
– प्रवीण नारायण चौधरी
रामचरितमानस मोती
मंगलगान कयनिहार ‘भाट’ द्वारा जनकप्रतिज्ञाक घोषणा आ राजा लोकनि सँ धनुष नहि उठब, जनक केर निराशाजनक वाणी
धनुष यज्ञशाला मे सीता जीक प्रवेश उपरान्तः
१. राजा जनक भाट लोकनि केँ बजौलनि। ओ सब वंश केर कीर्ति (विरुदावली) गबिते आबि गेलाह। राजा कहलखिन – जाय केँ हमर प्रण सब केँ बुझा कय कहियौन। भाट सब आनन्द भरल हृदय सँ चललाह। ओ सब श्रेष्ठ वचन बजलाह – हे पृथ्वीक पालना करनिहार सब राजागण! सुनय जाउ। हम अपन हाथ उठाकय जनक जीक विशाल प्रण कहैत छी।
२. राजा लोकनिक भुजाक बल चन्द्रमा छी, शिवजीक धनुष राहु छी, ओ भारी अछि, कठोर अछि, ई सब केँ बुझले अछि। बड भारी योद्धा रावण आर बाणासुर सेहो एहि धनुष केँ देखिकय चुपचाप खिसकि गेलाह, उठेनाय त दूर, छूबय तक के हिम्मत नहि भेलनि। वैह शिवजीक कठोर धनुष केँ आइ एहि राज समाज मे जे तोड़ता, तीनू लोक केर विजय के संग हुनकहि संग जानकीजीक बिना कोनो विचार के हठपूर्वक वरण करतीह।
३. प्रण सुनिकय सब राजा ललचा उठलाह। जे वीरताक अभिमानी रहथि, ओ सब मनहि मन खूब तमतमेलाह। फाँर्ह बान्हिकय अकुलाइत उठलाह आर अपन इष्टदेव केँ सिर नमबैत चलि देलनि। बड़ा ताव सँ शिवजीक धनुष दिश ताकि फेर नजरि जमाकय ओकरा पकड़ैत छथि, करोड़ों भाँति सँ जोर लगबैत छथि, मुदा ओ उठैत नहि छन्हि।
४. जाहि राजाक मोन मे किछु विवेक छन्हि, ओ त धनुष के नजदीको नहि जाइत छथि। एम्हर ओ मूर्ख राजा तमतमाइत (किटकिटाकय) धनुष केँ पकड़ैत छथि, लेकिन जखन नहि उठैत छन्हि त लजाकय चलि जाइत छथि, मानू वीर केर भुजाक बल पाबिकय ओ धनुष आर बेसिये भारी होइत चलि जाइत अछि।
५. तखन दस हजार राजा एक्के बेर मे धनुष केँ उठाबय लगलाह, तैयो ओ हुनका सब सँ कनिक घुसकबो तक नहि करैत छन्हि। शिवजीक ओ धनुष केना नहि डिगैत छल जेना कामी पुरुष केर वचन सँ सतीक मन कथमपि चलायमान नहि होइत अछि।
६. सब राजा उपहास केर योग्य भ’ गेलाह जेना वैराग्य केर बिना संन्यासी उपहासक योग्य भ’ गेल करैत अछि। कीर्ति, विजय, महान वीरता – ई सबटा ओहि धनुष केर हाथे बरबस हारिकय चलि गेल। राजा सब हृदय सँ हारिकय श्रीहीन भ’ गेलाह आर अपन-अपन समाज मे जाय बैसलाह।
७. राजा सब केँ असफल देखिकय राजा जनक अकुला उठलथि आर एहेन वचन ओ बजलथि जे बुझू क्रोध सँ भरल छल – हम जे प्रण ठनने रही से सुनिकय द्वीप-द्वीप केर अनेकों राजा अयलाह। देवता और दैत्य लोकनि सेहो मनुष्यक शरीर धारण कयकेँ अयलाह, आरो बहुतो रास रणधीर वीर अयलाह। मुदा धनुष केँ तोड़िकय मनोहर कन्या, महान विजय एवं अत्यन्त सुन्दर कीर्ति केँ पाबयवला मानू ब्रह्माजी रचनहिये नहि छथि। कहू, ई लाभ किनका नीक नहि लगैत, लेकिन कियो शंकरजीक धनुष नहि चढ़ा सकलाह। अरे भाइ! चढ़ेनाय आ तोड़नाय त दूर, कियो तिल भरि माटियो नहि छोड़ा सकलथि। आब कियो वीरताक अभिमानी नाराज नहि होइथ। हम बुझि गेलहुँ जे पृथ्वी वीर सँ खाली भ’ गेल अछि। आब सबटा आशा छोड़िकय अपन-अपन घर जाउ, ब्रह्माजी सीताक विवाह लिखबे नहि कयलनि। जँ प्रण छोड़ैत छी त पुण्य जाइत अछि, तेँ कि करू, कन्या कुमारिये रहथि। यदि हम जनितहुँ जे पृथ्वी वीर सँ शून्य छथि त प्रण कयकेँ उपहासक पात्र नहि बनितहुँ।
हरिः हरः!!


text:
दरभंगा :[मणिभूषण राजू] भारतक भाषा संस्थान, मैसूर (उच्च शिक्षा विभाग, मानव संसाधन विकास मंत्रालय, भारत सरकार) केर स्वर्ण जयंती प्रशिक्षण श्रृंखलाक अन्तर्गत मिथिलाक्षर(तिरहुता) एवं कैथी लिपि केर "राष्ट्रीय प्रशिक्षण सह कार्यशाला" केर आयोजन दिनांक 21 जुलाई स 27 जुलाई 2018 तक महाराजा महेश ठाकुर महाविद्यालय सभागार, दरभंगा में "मैथिल साहित्य संस्थान, पटना" आ "इन्टेक, दरभंगा" केर सहयोग स आयोजित कैल जा रहल अछि।
कार्यक्रमक पहिल दिन उद्घाटन समारोह में कार्यक्रमक अध्यक्ष श्री रत्नेश्वर मिश्र, विशिष्ट अतिथि डा. डी. जी. राव (निदेशक, CIIL, Mysore), अतिथि डा. नारायण कुमार चौधरी (सहायक निदेशक, CIIL Mysore),कार्यक्रम समन्वयक श्री भैरव लाल दास, संयोजक श्री शिवकुमार मिश्र जी संग केको विशिष्टगण के उपस्थिति में दू सौ स बेसी छात्रगण संग चालू भेल।
स्वागत भाषण डा. नारायण कुमार चौधरी (पोखराम, दरभंगा) संगहि CIIL केर समस्त योजनाक संक्षिप्त विवरण डा. डी. जी. राव केर द्वारा देल गेल। श्री बैद्यनाथ चौधरी बैजू द्वारा अभिभावकीय उद्बोधन में ललित नारायण मिश्रा विश्वविद्यालय (LNMU) में मिथिलाक्षर केर पढ़ाई चालू होबाक जानकारी देल गेल संगहि एहि तरहक आयोजन में सदैव अप्पन सहयोग लेल प्रतिबद्धता व्यक्त केलैन। अपन अध्यक्षीय
कार्यक्रम में उपस्थित अन्य अतिथिगण में पं. भीमनाथ झा, डा. अयोध्या नाथ झा, डा. विभूति आनंद, वैद्य गणपति नाथ झा, संगहि अन्य गणमान्य लोक उपस्थिति छेला।
एहि प्रशिक्षण शिविर में कैथी लिपि केर प्रशिक्षक छथि श्री विजय शंकर मल्लिक आ मिथिलाक्षर केर प्रशिक्षक छथि श्री भवनाथ झा।


text:
विशेष समदिया
पटना । बिहार मे नेता कए भेटल ‘प्रीवी पर्स’ क सुविधा मंगलदिन हाइकोर्ट खत्म क देलक। फैसला सुनबैत कोर्ट कहलक जे इ सुविधा असंवैधानिक अछि आ आम जनता क गाढ़ी कमाई क टका क दुरुपयोग सेहो अछि। कोर्टक आजुक फैसला बाद पूर्व मुख्यमंत्री जगन्नाथ मिश्रा आ सतीश प्रसाद कए तत्काल सरकारी बंगला खाली करै पडत, जखन कि नीतीश कुमार मुख्यमंत्री आवास, राबड ी देवी आ मांझी विधायक आवास मे बनल रहतथि। लालू प्रसादक नाम पर कोनो बंगला आवंटित नहि अछि ताहि लेल हुनका पर एकर प्रभाव नहि पडत।
जानकारी क अनुसार पटना हाईकोर्ट राज्य क पूर्व मुख्यमंत्री सब कए आजीवन भेट रहल सरकारी आवास आ पेंशन छोडि अन्य विशेष सुविधा कए समाप्त क देलक अछि। पटना हाईकोर्ट क चीफ़ जस्टिस एपी शाही क खंडपीठ एहि मामला में स्वयत: संज्ञान लैत सुनवाई केलक आ आइ फैसला सुना देलक। एकर संगहि हाइकोर्ट सरकारी बंगला पर असिमित खर्च पर सेहो सिलिंग लगा देलक जाहि स आब नेता अपन बंगलाक मरम्मत मे सीमा स बेसी खर्च नहि क सकताह।
कोर्ट फैसला सुनबैत कहल जे इ सुविधा असंवैधानिक अछि आ आम जनता क गाढ़ी कमाई क टकाक दुरुपयोग सेहो अछि। हाईकोर्ट स्पष्ट केलक जे पद स हटलाक बाद एहि तरह क सुविधा नहि देल जा सकैत अछि।
उल्लेखनीय अछि जे 2016 में बिहार क तत्कालीन महागठबंधन सरकार बिहार विशेष सुरक्षा कानून मे संशोधन करैत राज्य क पूर्व मुख्यमंत्री सब कए आजीवन सरकारी बंगला आवंटित करबाक संगहि सुरक्षा दस्ता देबाक संशोधित नियमावली कए जारी केने छल।
हाइकोर्ट क फैसला क बाद बिहार पूर्व मुख्यमंत्री डॉक्टर जगन्नाथ मिश्रा आ सतीश प्रसाद सिंह कए तुरंत बंगला खाली करै पडत। राबड़ी देवी, जीतन राम मांझी कए विधायक हेबाक कारण वर्तमान बंगला आवंटित भ सकैत अछि। कोर्ट क एहि फैसला कए सब स्वागत केलक अछि मुदा जगन्नाथ मिश्रा आ सतीश प्रसाद क सरकारी आवास पर सन्नाटा पसरल अछि।


text:
गणेशमान सिंह
गणेशमान सिंह (वि.सं. १९७२-२०५४) नेपालक बरिष्ठ राजनीतिज्ञ, प्रजातन्त्रक योद्धा तथा २०४६ सालक जनआन्दोलनक सर्वोच्च कमान्डर छल । काठमाडौंक खानदानी परिवारम जन्मल गणेशमान सिंह १९९७ सालम स्थापना भेल नेपालक पहिल राजनीतिक पार्टी प्रजा परिषद्क सदस्य भऽ राणा शासन हटाबैक राजनीतिक लेल स्वयंक योगदान देनेए छल । भद्रगोल जेल फोइर भागल जोशिला युवा गणेशमान प्रबास जाएसँ पहिने तत्कालीन राणा हटाऊ आन्दोलनक एक नायक भऽ गेल छल । भारतम दोसर नेता बीपी कोइरालासँ राजनीतिक सम्बन्ध विकसित होए साथे अन्य किछ सहयोगीसाथ २००३ सालम स्थापित नेपाली कांग्रेसक आजीवन जुझारू नेतृत्व देवाक लेल गणेशमानक उल्लेखनीय भूमिका रहल अछि । २००७ सालक क्रान्तिक एक अगुवाक रूपमे ओ बीरगञ्ज मोर्चाम सशस्त्र संघर्ष केनेए छल । संर्घषक हिसाबसँ बीपी कोइरालासँ बेसी समय धरि देशम प्रजातन्त्र बहाली आ पुर्नबहाली लेल समर्पित गणेशमान सिंह सैद्धान्तिक हिसाबसँ बीपीक अनुयायी आ सबैसँ बरका र्समर्थकक रूपमे नेपाली कांग्रेसक लोकप्रिय बनाबैक लेल सदा क्रियाशिल छल । पहिल जननिर्वाचित सरकारम वरिष्ठ मन्त्री रहल गणेशमान २०१७ सालम प्रजातन्त्र अपहरण भेला पश्चात आठ वर्षनिरन्तर काराबास भोगने छल । ततपश्चात पुनः प्रबासम राजनीतिक सङ्गठन विस्तार करि २०३३ सालम बीपीसाथे राष्ट्रिय मेलमिलापक नारा लऽ स्वदेश आइब तत्कालीन पञ्चायती व्यवस्था विरुद्ध सक्रिय रहल छल ।


text:
नवका- पुरनका लेख सर्च करु...
छठक तैयारी
मिथिलाक सभस महत्वपूर्ण पावनि अछि छठ...आओर अखन गाम-घर, शहर सभठाम छठक तैयारी जोर शोर सं चलि रहल अछि...छठ में भगवान सूर्य के पूजा होइछन्हि...छठ पावनि हर साल दिवाली के बाद कातिक महीना के छठा दिन होइछ...कहि सकय छी जे कातिक मास के इजोरिया में षष्ठी तिथि के छठ पावनि शुरू होइ छै...कहल जाइछै जे भगवान दिनकर के पूजा...आराधना मात्र सं सभ मनोकामना पूरा होइ छै...तीनों लोक में शक्ति के संचार होइ छै...पूजा के लेल पोखरि...नदीक घाटक साफ -सफाई शुरू भ गेल अछि...एहि पावनि में शुद्धता, साफ-सफाई के विशेष ध्यान रखल जाइ छै...पूजा में काम आबय वाला सामान सभ सं बाजार पटल परल अछि...टोकरी, सूप, डाला...पूजाक सामान, फल-फूल सं बाजार के माहौल रंगीन बनल अछि...पूजा में ईख (कुसियार) ,मूली, नींबू, अरुआ, सुथनी, अरकपात काम आबय छै...नबका कपड़ा, श्रृंगारक सामान...लहठी सेहो घऱ में आबय छै...बच्चा सभ के तं पटाखा छोड़य के मौका सेहो रहय छै...ओना एहि बेर सामानक दाम खूब बढ़ल छै जाहि सं लोकक बजट सेहो बिगड़ल छै...दुर्गापूजा, इन्द्र पूजा, कोजगरा, दिवाली, चित्रगुप्त पूजा, काली पूजा सभके एक के बाद एक लगले होई सं खर्चा सेहो बड़ बढ़ल छै...आओर एहि बेर बाढ़ि के परेशानी तं छैबे छल.
एहि बेर संझका अर्घ्य सोलह तारीख शुक्र दिन अछि आओर भोरका अर्घ्य सत्रह तारीख शनि दिन अछि...दरभंगा, मधुबनी, सहरसा, पूर्णिया, समस्तीपुर आओर बरौनी..पटने नहि दिल्ली में सेहो जोर शोर सं तैयारी चलि रहल अछि...घाटक सफाई भ रहल अछि...प्रशासन तरफ सं भ रहल अछि कई ठाम लोक सभ अपने भिर क साफ सफाई करि रहल छथिन्ह...छठ के मौका पर तं पूर्णिया के सौरा नदी के सिटी घाट पर गोताखोर दल के लगायल गेल अ...नाविक सभ सेहो दस बारह टा नाव सं घाट पर नजर रखने रहताह.
एहि बेर संझका अर्घ्य सोलह तारीख शुक्र दिन अछि आओर भोरका अर्घ्य सत्रह तारीख शनि दिन अछि...दरभंगा, मधुबनी, सहरसा, पूर्णिया, समस्तीपुर आओर बरौनी..पटने नहि दिल्ली में सेहो जोर शोर सं तैयारी चलि रहल अछि...घाटक सफाई भ रहल अछि...प्रशासन तरफ सं भ रहल अछि कई ठाम लोक सभ अपने भिर क साफ सफाई करि रहल छथिन्ह...छठ के मौका पर तं पूर्णिया के सौरा नदी के सिटी घाट पर गोताखोर दल के लगायल गेल अ...नाविक सभ सेहो दस बारह टा नाव सं घाट पर नजर रखने रहताह.
सदस्यता लें टिप्पणियाँ भेजें (Atom)


text:
— आभा झा
“यमुना नोतय छथि यमकेँ हम नोतय छी भाईकेँ”।
जहिना गंगा- यमुनाकेँ धार बहय,
तहिना हमर भाई सबहक औरदा बढ़य।।
भाई-बहिनक स्नेह, प्रेम आ मधुरता सँ भरल ई महान पाबनि भरदुतिया थिक। भरदुतियाक पाबनि कार्तिक मासक शुक्ल पक्षक द्वितीया तिथि कऽ मनाओल जाइत अछि। ई पाबनि भाई-बहिनक अटूट स्नेह और पवित्र संबंधक प्रतीक अछि।एहेन मान्यता अछि कि भरदुतियाक दिन मृत्युक देवता यमराजक पूजा होइत छैन्ह। भरदुतियाकेँ विभिन्न नाम सँ जानल जाइत छैक जेना- भातृ द्वितीया, यम दूज, भाई दूज मिथिलांचलमे एहि पाबनिकेँ भरदुतिया कहल जाइत अछि।
भरदुतियाक अरिपन गाम-घरमे आँगनमे देल जाइत अछि,आ
ओकर पश्चिममे अरिपन देल पीढ़ी राखल जाइत अछि। अरिपनक बीच अढ़ियामे पानक पात, सुपारी, लौंग, इलायची,
कुम्हरक फूल, सिक्का देल रहैत अछि। एक लोटामे अच्छिन्नजल आ सिन्दूर, पिठार राखल रहैत अछि। भाई ओहि पीढ़ी पर पूब दिस मुख करि कऽ दुन्नू हाथ आगू बढ़बैत छथि।बहिन सब सँ पहिने माथ पर पिठार आ सिन्दूरक ठोप लगबैत छथिन। एकर बाद दुनू हाथमे पिठार, घी, सिन्दूर, मधु लगा कऽ बासनमे राखल पान, सुपारी, मखान, कुम्हरक फूल सिक्का राखैत छथि फेर ओहि पर बामा हाथ सँ जल ढारैत छथि एवं दहिना हाथ सँ भाईक हथेली सँ सब सामग्रीकेँ ओहि बासनमे मंत्र पढ़ैत नोत लैत छथि। ई प्रक्रिया तीन बेर होइत अछि।फेर एकर बाद बहिन बासनमे सँ एक अंकुरी भाईक मुँह में खुआबैत छथि। एकर बाद मिठाई खुआबैत छथि। एहि सबहक बाद भाईकेँ भोजन करबैकेँ मिथिलाक परंपरा अछि।अर्थात अरवा चाउरक भात, राहिरिक दालि, आलू, केरा, भांटा, परोरक तरूआ, चारि पांच तरहक तरकारी, अचार संग मिथिलाक प्रसिद्ध तिलकोरक पातक तरूआ अनिवार्य अछि।अंतमे दही एवं मिठाई परोसल जाइत अछि। बहिन यदि सासुरमे रहैत छथि तऽ भाई हुनकर सासुर जा कऽ बहिन सँ नोत लैत छथिन। बहिन भाईकेँ बाट जोहैत छथि। एहि पाबनिक दिन बहिन अपन भाईकेँ दीर्घायुक लेल भगवान सँ कामना करैत छथि।
पौराणिक कथाक अनुसार, जे सूर्यदेव एवं छायाक पुत्र-पुत्री सँ जुड़ल अछि। भगवान सूर्यक पत्नी छाया जिनकर कोखिमे यमराज आ यमुना केर जन्म भेल छलनि। यमुना यमराज सँ बड्ड स्नेह करैत छलखिन। ओ हुनका सँ बराबर निवेदन करैत छलखिन कि इष्ट मित्र सहित हमर घर आबि कऽ भोजन करू। यमराज अपन काजमे व्यस्त रहैत छलाह। कार्तिक शुक्लकेँ दिन आयल। यमुना ओहि दिन यमराजकेँ भोजनक लेल निमंत्रण दैत हुनका अपन घर आबै लेल वचनबद्ध करि देलखिन। यमराज सोचला कि हम तऽ सभक प्राण हरय वाला छी हमरा कियो अपन घर नहिं बजबैत अछि, बहिन जाहि सद्भावना सँ घर बजा रहल छथि ओकर पालन केनाइ हमर धर्म अछि। बहिनक घर अबैत काल यमराज नरकमे निवास करय वाला जीवकेँ मुक्त कऽ देलखिन। पापमुक्त भऽ कऽ ओ सब सांसारिक बंधन सँ सेहो मुक्त भऽ गेल। यमराजकेँ घर पधारने देखि कऽ यमुनाक खुशीकेँ ठिकाना नै छलनि। ओ स्नान-पूजन करि कऽ भोजन परोसलखिन।यमुना द्वारा आतिथ्य स्वागत सँ यमराज प्रसन्न भऽ कऽ वर माँगय लेल कहलखिन। यमुना कहलखिन ‘भ्राता’! अहाँ प्रतिवर्ष एहि दिन हमर घर आयल करू। हमरे जेकां जे बहिन एहि दिन अपन भाईकेँ आदर-सत्कार करि कऽ ठोप करती हुनका अहाँक भय नै हेतेन। यमराज तथास्तु कहि कऽ यमुनाकेँ अमूल्य उपहार दऽ कऽ यमलोक चलि गेलाह। एहि दिन सँ ई पाबनिक परंपराक नींव पड़ल और एहेन मान्यता अछि कि एहि तिथि कऽ भाई अपन बहिनक आतिथ्य स्वीकार करैत भोजन ग्रहण करैत छथि तऽ हुनका धनक प्राप्ति होइत छैन्ह और यमदेवक भय नहिं रहैत छनि।ताहि दुवारे भरदुतिया कऽ यमराज तथा यमुनाक पूजन कयल जाइत छैन्ह। एहि दिन चित्रगुप्त जयंती सेहो मनाओल जाइत छैक। भरदुतियाक प्राचीन अवधारणामे केवल भाईक औरदा बढ़बाक बात नै अछि। ओतय बहिनक भाग-सोहाग बढ़बाक बात सेहो अछि। ओहि प्राचीन अवधारणामे बहिनक उन्नतिक कामना सेहो छैक।
जय मिथिला जय मैथिली।
आभा झा
गाजियाबाद


text:
२२ अक्टूबर २०१९. मैथिली जिन्दाबाद!!
दिल्ली विश्वविद्यालय मे मैथिलीक पढौनी पर भटकल आलोचना छन्हि प्रो. अपूर्वानन्द केर
अपूर्वानन्द (दिल्ली विश्वविद्यालयक हिन्दी विभाग मे कार्यरत एसोशियेट प्रोफेसर) केर लेख “डीयू में मैथिली? राजनीति में इस्तेमाल की चीज रह गई है भाषा’ शीर्षक केर लेख पढल। कय बेर पढिकय हुनकर सब बात बुझबाक चेष्टा कयल। श्री संजीव मिथिलाकिङ्कर द्वारा पठायल गेल लिंक (लेख) सत्यहिन्दी डट कम पर एखन फुर्सत सँ पढिकय निष्कर्ष निकालबाक भरपूर चेष्टा कयलहुँ। अपूर्वानन्द झा एक गोट विद्वान् आ हिन्दी तथा अंग्रेजी मे आलोचना पक्षक प्रसिद्ध लेखक थिकाह। कइएक पत्र-पत्रिका मे हिनकर लेख सब समसामयिक भारतीय राजनीति मे छपैत रहैत अछि। प्रस्तुत लेख मे सेहो ई अपन दुइ गोट परिचिति जनौने छथि, पहिल जे “देवघरिया” भाषाभाषी थिकाह आर “धर्मनिरपेक्ष” होयबाक कारण भाषा धर्मनिरपेक्षताक धर्म पालन कयनिहार अपना केँ कहने छथि। एकठाम लिखलनि अछि जे चेन्नई मे हिनका एक गोट टैक्सी चालक हिन्दी बाजैत देखेलनि त ओकरा संग जिज्ञासा कयला पर ओ कहि देलकनि जे चूँकि ओ मुसलमान छल ताहि कारण ऊर्दूक पढाई कएने अछि आर यैह कारणे ऊर्दू बाजि सकैत छल। बाकी हरियाणवी जाट द्वारा प्रयुक्त भाषा आ पत्नीक कनबाक उदाहरण सँ लैत आरा-भोजपुरक भोजपुरी भाषाभाषी द्वारा छपरिया भोजपुरी केँ जनाना भोजपुरी भाषा होयबाक टिप्पणी सहित कइएक आन उदाहरण दैत विद्वान् अपूर्वानन्द सिर्फ अपन लेख केर शीर्षक मे राखल प्रश्नवाचक चिह्न (?) मे उलझल बादहु मे कय गोट प्रश्न दगलनि आर दिल्ली विश्वविद्यालय मे मैथिलीक पढौनी आखिरकार राजनीतिक लक्ष्य सधबाक लेल “मैथिल” वोटर्स केँ अपनेबाक दूरदर्शिता सँ मात्र कयल जा रहल अछि, स्थानीयता वा संस्कृतिक संरक्षण-संवर्धनक उद्देश्य हिनका हिसाबे दिल्ली मे मैथिली लेल एकदम नहि अछि।
हमरा हिनकर ई लेख पता नहि कियैक मुदा भटकल आ बेवजह कुतर्क करैत बुझायल। जखन कि तकला पर हिनकर परिचय मे पाठ्यक्रम विकास लेल कइएक सेमिनारक स्रोत व्यक्ति करयवला विद्वान् सेहो ई रहि चुकला से देखेला… तखन भाषाक अध्ययन मे दिल्ली विश्वविद्यालय मे अध्ययनरत हजारों मैथिली भाषाभाषी छात्रक रुचि आ संघ लोक सेवा आयोग मे मैथिली वैकल्पिक विषय केर माध्यम सँ भारतक प्रशासनिक सेवा मे सफलता हासिल करबाक दर बढोत्तरी आदिक उपयुक्त व सार्थक तर्क केर कतहु चर्चो तक नहि कय केवल राजनीतिक स्वार्थ सिद्धि लेल आ हिन्दी विभागक अवस्था मे टूट वा ह्रास आदि अयबाक चिन्ता अथवा इशारा हमरा सच मे हिनकर विद्वता अनुरूप अनुकूल नहि बुझायल। हालांकि अपन प्रकृति केँ स्वयं स्पष्ट करैत एकठाम ई अपनहि भाषा कथित ‘देवघरिया’ बाजय मे हिचकिचाहटक बात सेहो कहने छथि। मातृभाषाक अध्ययन पर सेहो हिनकर विजन स्पष्ट नहि छन्हि ताहि सम्बन्धी सवाल सेहो उठौने छथि। जखन कि एक विद्वान् लेल विश्वव्यापक शोध मातृभाषाक पढौनी सँ मानव मस्तिष्कक समुचित आ उच्च विकास दर केर बात ई नहि बुझि सकल छथि, ताहि सँ हिनकर ई लेख वास्तव मे भटकल बुझायल। जतय एक दिश दिल्ली विश्वविद्यालयक कुलपति अपन राय मे कहलनि जे शिक्षक लोकनि सँ समुचित सिफारिश कराउ तऽ मैथिली पढौनी लागू कयल जायत… तखन स्वयं मैथिली मूल केर (देवघरिया झाजी) होइतो अपूर्वानन्द प्रतिकूल वातावरण निर्माण करयवला आलोचनात्मक लेख लिखलनि, एहि पर हिनका संग प्रथम भेंटघांट दिल्लीक संस्था आ मैथिली पढेबाक मांग रखनिहार केँ जरूर करबाक चाही। हमरा हिसाब सँ मैथिलीक समर्थन मे जे सब विन्दु अछि, जेना प्रो. राजीव वर्मा सेहो अपन लेख लिखने रहथि, समाचार सब काफी प्रकाशित भेल छल, ताहि सभक संग अपूर्वानन्द जी संग भेंट आवश्यक अछि। हमर अपील अछि जे संजीव जी व २० अक्टूबर केर मीटिंग मे जे सब बैसार कएने रही, ओ सब हिनका सँ समय लय पक्ष जरूर राखी। संगहि मैथिली लेखक संघ केर महासचिव विनोद कुमार झा केर अगुवाई मे एकटा प्रतिनिधिमंडल जरूर हिनका सँ आरम्भ करैत आरो-आरो शिक्षक सब सँ भेंट करी। राजनीति सँ कोनो चीज केँ जोड़ब ओतेक प्रतिक्रियावादी नहि बुझाइ य, ई त लोक सहजहि आरोप मढि दैत छैक… मुदा मैथिलीक पढौनी दिल्ली विश्वविद्यालय मे हो ताहि पर पक्ष केँ कमजोर करयवला भटकल आलोचना मादे हुनकर दृष्टि केँ साफ करब समयक मांग अछि।
हरिः हरः!!
नोटः जिनका सब केँ ई लेख पढबाक हो ओ प्लीज एतय पढि लिअ!


text:
कानपुर, मार्च ८, २०१६. मैथिली जिन्दाबाद!!
मिथिलांचल महासभा उत्तरप्रदेश केर कानपुर युनिट द्वारा अलंकरण समारोह केर आयोजन काल्हि शिवरात्रिक विशेष अवसर पर महावीर मन्दिर बर्रा (कानपुर) मे कैल गेल। एकर संयोजन संस्थाक प्रवक्ता अनिला झा एवं सहयोगी संतोष कुमार, मंटू चौधरी, मनोज, भारत झा तथा दया ठाकुर छलाह।
आयोजक संस्थाक अध्यक्ष अमित झा जानकारी करौलनि अछि जे महासभा द्वारा मैथिल समाज प्रति समर्पित सेवा ओ सम्मान करबाक परंपरा केँ शिवरात्रिक दिन निरंतरता दैत मेधावी छात्र आर समाजक बड़-बुजुर्ग लोकनि केँ सम्मानित कैल गेल अछि।
विदित हो जे काल्हिक कार्यक्रम मे कुल ५५ काँवर सहित यात्रा कैल गेल छल। गंगा बैराज सँ महावीर मंदिर धरिक यात्रा मे मैथिल समाज सहभागिता देने छल। एहि कामर यात्राक पूरा भेलाक बाद महासभा द्वारा पाँच जरुरतमंद मेधावी बच्चा अनंता चौधरी, रंजन ठाकुर, आनंद प्रतिहस्त, अमित झा तथा हर्ष मिश्रा केँ अलंकरण सम्मान देल गेल। तहिना समाजक बड़ बुजुर्ग आ समाजक सेवा मे उल्लेख्य योगदान कएनिहार परमानंद झा एवं उग्र नारायण ठाकुर केँ ‘मैथिल सम्मान’ सँ सम्मानित कैल गेलनि।
निरंतर मैथिल समाज केर सर्वांगीण हित लेल अनुकरणीय कार्यक्रमक आयोजन करैत आबि रहल मिथिलांचल महासभा उत्तरप्रदेश भारतक मैनचेस्टर केर रूप मे प्रसिद्ध कानपुर मे मिथिलाक उपस्थिति सँ सब वर्ग केँ सुपरिचित रखैत आबि रहल अछि आर एहि क्रम मे वर्तमान कार्यक्रमक संदेश सेहो मैथिल समाज केँ एकजुट करय मे नीक भूमिका खेलायत, ई भावना अनिल झा मैथिली जिन्दाबाद केर समक्ष रखलैन।


text:
शिशुपाल
शिशुपाल महाभारत कालीन चेदि राज्यक स्वामी छल । महाभारतमे चेदि जनपदक निवासिया लेल आदि पर्वक तिरसठ अम अध्याय, छन्द संख्या १०-१२ मे लिखल अछि-"चेदिक जनपद धर्मशील, संतोषी ओर साधु छी। ई हास-परिहास मे सेहो कोई झूठ नही बोलैत अछि, फिर अन्य अवसरो पर तो बोलल कि । पुत्र सदा गुरुजनक हित मे लगल रहैत अछि, पिता अपन जीते-जी उनकर बँटवारा नै करत। हिमरक लोग बैलोक भार ढोने मे लगात अछि आ दीन एवम अनाथक पोषण करैत अछि । सब वर्णके लोग सदा अपन-अपन धर्ममे स्थित रहैत अछि"। स्पष्ट अछि शिशुपालक राज्य व्यवस्था बहुत निक अछि आ चेदि जनपदक लोग सदाचारक महत्त्व देएत अछि ।[१]
महाभारतमे वर्णन अछि विदर्भराज के रुक्म, रुक्मरथ, रुक्मबाहु, रुक्मकेस तथा रुक्ममाली नामक पाँच पुत्र आ एक पुत्री रुक्मणी छल । रुक्मणी सर्वगुण सम्पन्न तथा अति सुन्दरी छल । हुनकर माता-पिता उनकर विवाह कृष्णके साथ करै चाहत छल किन्तु रुक्म (रुक्मणीक बड भाई) चाहैत छल उनकर बहनक विवाह चेदिराज शिशुपाल के साथ हइत। अतः ओ रुक्मणीक टीका शिशुपाल के यहाँ भेजलक दिया। रुक्मणी कृष्ण पर आसक्त छल तहि कारण ओ कृष्णक एक ब्राह्मण के हाथों संदेशा भेजालक । कृष्ण ने सन्देश लजवल ब्राह्मणसँ कहलक , "हे ब्राह्मण देवता! जहिना रुक्मणी हमरा सँ प्रेम करैत अछी तहिना ही हम हुनका सँ प्रेम करैछी। हम जाने छी कि कि रुक्मणी के माता-पिता रुक्मणी क विवाह हमरासँ नै करै चाहैत अछि ।


text:
रुपक शरर आइ सिनेमा जगत लेल एकटा उभरैत नाम छथि । केजरीवाल हाई स्कूल, झंझारपुर सँ अवकाश प्राप्त शिक्षक कुमार साहेबक पुत्र रतुपार गाम क उभरैत सितारा छथि । रुपक साल 2014 मे निर्माता-निर्देशक उदय राज क मैथिली फिल्म ‘घोघमें चाँद’ क मुख्य अभिनेता क रुप मे काज केलथि । अनिल पतंग निर्मित ‘जटजटिन’ सिनेमा क ‘क्रियेटिव डायरेक्टर’ रुपक क लिखल हिन्दी फिल्म, ‘चैहर’ जेकि बिहारक एकटा लोक कथा पर आधारित छल । लेखक-निर्देशक कए रुप मे रुपक ल क आबि रहल छथि अपन पहिल मैथिली फिल्म, ‘प्रेमक बसात’। इसमाद लेल रुपक शरर स विस्तार स गप केलथि अछि मणिभूषण राजू । प्रस्तुत अछि ओकर किछु खास अंश…। – समदिया
प्र– रतुपार स मुंबई तक क बाट केतबा सुभितगर रहल
उ- मिथिलाक ओहि छोट गाम सँ हमर रंगमंचीय यात्रा प्रारम्भ भेल छल । बृजेन्द्र कुमार ‘कलाकार’ जीक नाम सँ प्रसिद्ध हमर सभहक बाबा (दादाजी) निर्देशक छलाह । हुनका निर्देशन मे पहिने हमर पिताजी सभ भाय नाटक खेलेने छलाह आ बाद मे हमसभ भाय खेलेलहु । कालेज खत्म केलाक बाद मुज़फ्फरपुर दूरदर्शन मे एंकर सह कम्पेयर, जमशेदपुर इप्टा होइत ड्रामा स्कूल, मंडी (हिमाचल प्रदेश) सँ डिप्लोमा, दिल्ली थियेटर आ तकरा बाद मायानगरी मुम्बई पहुंचलौं।
प्र- काफी कठिन आ चुनौती भरल रहल बाट तय कए मुम्बई एला पर कोना अपना कए स्थिर कैल, एखन धरिक उपलब्धि ।
उ- देखियौ, हमरा नजैरमे, चाहे अहाँ जाहि कोनो कार्य क्षेत्र मे छी, उपलब्धि जकां कोनो बात नहि होई छै । जरुरत अछि, कर्मठता आ ईमानदारीक संग अपन दायित्वक निभेबाक । आब जेना अहा पत्रकार छी, आई हमर क्रियाकलाप कए पाठक तक पहुंचा रहल छी, काल्हि किनको दोसर कए पहुंचेबैन। रहल गप्प फिल्मकार क रुप मे हमर दायित्वक, त अखन त शुरुआत भरि अछि.. बहुत काज करक छै।
ओना, अहांक सवाल क जे भाव छल ओहि मुताबिक हम कहब इ जे मुम्बई एला पर हम टेलीविजन धारावाहिक मे अभिनय सँ अपन काजक शुरुआत केलहु आ तकरा बाद आठ-नौ सालकें अहि सफर मे कतेक रास धारावाहिक लिखबाक मौका सेहो भेटल, किछु धारावाहिकमे ‘क्रियेटिव डायरेक्टर’ क भूमिका सेहो निभेलहूँ । साल 2014 मे निर्माता-निर्देशक, उदय राज जीकें मैथिली फिल्म- ‘घोघमेचाँद’ क मुख्य अभिनेताक रुप मे करबाक मौका भेटल। अनिल पतंग निर्मित ‘जटजटिन’ सिनेमा क हम ‘क्रियेटिव डायरेक्टर’ रही आ तकरा बाद आयल हमर लिखल हिन्दी फिल्म, ‘चैहर’ जेकि बिहारक एकटा लोक कथा पर आधारित छल। अखन हम लेखक-निर्देशक कए रुप मे ल क आबि रहल छी, मैथिली फिल्म, ‘प्रेमक बसात’।
प्र- प्रेमक बसात सँ पहिने जे सिनेमा अहाँ लिखने रही ओ हिन्दी मे छल, तखन मैथिली सिनेमा बनाबयक विचार कोना आयल?
उ- बहुत अहम सवाल कएल अहां । दरअसल मैथिली सिनेमा बनाबय कए विचार त बहुत दिनसॅं दिमाग मे छल, मुदा एकर बाजार नहियो रहैत, बाजार बनेबा क सपना देखयवला निर्माता कए तलाश छल, जेकि वेदांत झा जी क रुप मे हमरा भेटल।
प्र- अपन आबयवला सिनेमा, प्रेमक बसात क बारे मे किछु कहू।
उ- प्रेमक बसात एकटा प्रेमकथा पर आधारित सिनेमा अछि, जेकि सामाजिक संरचना के रुप मे निर्विवाद रुप सॅं विवादास्पद प्रेम कहल जा सकैत अछि । कारण एकर पृष्ठभूमि मे हिन्दू-मुस्लिमक प्रेम देखाओल गेल अछि। कलाकार क चयन मे निश्चित रुप सॅं थियेटर आ बालीवुड सॅं जुड़ल कलाकार सभकए प्राथमिकता देल गेल अछि, जाहि मे पीयूष कर्ण, रैना बनर्जी, जीतू सम्राट, मोनारे, शरत सोनू, प्रेमनाथ झा, कल्पना मिश्रा, आरती मिश्रा, प्रज्ञा झा, शैलझा, आकाश दीप,अनुराग कपूर, राजीव झा, आशुतोश सागर आ गोविन्द पाठक कए नाम सम्मिलित अछि।
प्र- त ई नहि मानल जाये जे विवादास्पद प्रेमकथा स समाज मे तनाव उत्पन्न होएत?
उ- कदापि नहि। बल्कि प्रेमक बसात अपन नाम कए अक्षरश: चरितार्थ करत, से हमर पूर्ण विश्वास अछि।
प्र- मैथिली सिनेमा पर काज केनाई चुनौतीपूर्ण अछि। अहां एकरा कोन तरहें देखैत छी?
उ- देखियौ, भाषा चाहे जे हो, सिनेमा बनेनाई हमेशा सॅं चुनौतीपूर्ण रहल अछि। दोसर गप्प जे कोनो भाषा कए विकास मे बोलचालसॅं ल कए साहित्य, संगीत, थियेटर आ सिनेमाक अहम योगदान होइत अछि। विगत वर्ष मे किछु नीक मैथिली सिनेमाकए निर्माण सेहो भेल मुदा दुर्भाग्य जे बहुतेक रास सिनेमाकए हॉल नसीब नहि भेल। सोझ गप्प ई जे एकर सफलता अहि बात पर बेसी निर्भर करैत अछि जे लोक एक-दोसरा कए प्रोत्साहित कतेक क रहल अछि। समग्र सकारात्मक सहयोगक अभाव मे कोनो चीज आई धरि नहि फूलि-फलि सकल ये । हॅं, अहि मे गुणवत्ताक ध्यान राखब सर्वोपरि अछि।
प्र- मिथिला मे संगीत क परंपरा पुरान अछि एकर गीत संगीत केहन अछि ?
उ- सांच कहू त हम यैह प्रश्न क प्रतीक्षा मे रही। दरअसल गीत-संगीत क बिना हमर व्यक्तिगत जीवन सेहो अधूरा बुझना जाइत अछि। प्रेमक बसातमे रोमांटिक गीतक अलावा, सूफी, कव्वाली आ लोक धुन पर आधारित गीतक रचना अयोध्या नाथ चौधरी, शेखर अस्तित्व आ सारिका कुमार केने छथिन, जखन कि अहि रचनासभए कर्णप्रिय धुन तैयार केने छथिन संगीतकार, सरोज सुमन आ प्रवेश मल्लिक जी । श्रोता सभकए एकर गीत-नाद खूब पसंद एतनि, ई हमर पूर्ण विश्वास अछि।
प्र- आजुक समय मे सोशल मीडिया सिनेमा जगतकए प्रचार-प्रसारक लेल एकटा नव माध्यम अछि। अहां एकरा कोना देखैत छी?
उ- सिनेमा जगत नहि, बल्कि जगत भरि मे प्रचार-प्रसारक एकटा मजगूत माध्यम साबित भ चुकल अछि। हमहू एकरा सकारात्मक दृष्टिकोण सॅं देखैत छी।
प्र- प्रेमक बसात क सफलता क कामना, पाठक कए कोनो समाद देबय चाहब?
उ- जेना कि हम पहिनहुं कहलहुं जे समग्र सकारात्मक सहयोगक अभाव मे कोनो चीज आई धरि नहि फूलि-फलि सकल ये…सभ सॅं पहिने त विनम्र निवेदन जे बेसी सॅं बेसी संख्या मे थियेटर उपलब्ध करेबा मे मदद करू..उपरांत सपरिवार ‘प्रेमक बसात’ देखय लेल आबू।
प्र- इसमाद स गप करबा लेल धन्यवाद।
उ- अहूं कए धन्यवाद..सिनेमा देखब जरूर।


text: पटना। बिहार मे बिजली उत्पादन लेल पिछला किछु साल मे निजी क्षेत्र काफी निवेश करबाक इच्छा प्रकट केलक, मुदा अधिकतर निजी थर्मल पावर प्रोजेक्ट एकरारानामा तक सीमित भ रहि गेल। एकरारनामा क दौरान कहल गेल छल जे एहि स निवेश कए बढ़ावा भेटत, लोक कए रोजगार भेटत आ बिहार कए बिजली भेटत। मुदा एखन धरि एहन किछु नहि भेल। परियोजना मे देरी क मुख्य कारण बताउल जा रहल अछि कोल लिंकेज क अभाव। निवेशकक कहब अछि जे जमीन खरीद कए की करब, जखन धरि कोल लिंक नहि भेटैत अछि जमीन लेला स कोनो फायदा नहि। ओना निवेशक मानैत छथि जे जमीन अधिग्रहण एकटा पैघ समस्या अछि आ दिन प्रति दिन जमीनक मुआवजा बढत। तखनो बिना कोल लिंक कए जमीन मे निवेश करब ओ घाटाक सौदा मानैत छथि। हुनक कहब अछि जे कोल लिंक भेटलाक बाद जमीन अधिग्रहण क प्रक्रिया शुरू कैल जा सकैत अछि। ज्ञात हुए जे नागपुर क मेसर्स जास इन्फ्रास्ट्रक्चर कैपिटल प्राइवेट लि. द्वारा बांका मे 2640 मेगावाट, कोलकाता स्थित मेसर्स नालन्दा पावर कम्पनी प्रा. लि. द्वारा पीरपैंती मे 2000 मेगावाट, कोलकाता क मेसर्स गंगा पावर एण्ड नेचुरल रिसोर्सेज लि. द्वारा पीरपैंती मे 1320 मेगावाट, संग्रामपुर क कम्पनी मेसर्स इण्डिया पावर कारपोरेशन लि. द्वारा पूर्वी चम्पारण मे 1320 मेगावाट, गुडगांव स्थित एईएस इंडिया प्रा. लि. द्वारा भागलपुर क जगदीशपुर मे 1320 मेगावाट आ गुडगांव क कम्पनी मिराच पावर प्रा. लि. द्वारा लखीसराय मे 1320 मेगावाट क्षमता क विद्युत परियोजना क स्थापना लेल एकरारनामा पर हस्ताक्षर कैल गेल अछि। एकर अलावा बिहार पावर इन्फ्रास्ट्रक्चर कम्पनी प्रा. लि. द्वारा विद्युत स्थल क चयन क प्रतिस्पर्धात्मक निविदा द्वारा न्यूनतम दर पर विद्युत उत्पादक एजेंसी क चयन करबाक अछि। एकर आधार पर पीरपैंती मे 1320 मेगावाट आ बक्सर क चौसा मे 1320 मेगावाट क थर्मल पावर प्रोजेक्ट लेल निविदा आमंत्रित कैल गेल, मुदा तकनीकी कारण स आगू नहि बढि सकल। एहि ठाम कोल लिंकेज नहि भेला स परियोजना क प्रति मात्र एकटा निवेशक रुचि देखैलथि। निवेशक क साफ कहब अछि जे केंद्र क रवैया नाउम्मीद करैत अछि। ओना ऊर्जा विभाग एखनो उम्मीद नहि छोडलक अछि। प्रोजेक्ट स्थापित करबा लेल एमओयू करि चुकल कम्पनी 12म पंचवर्षीय योजना अवधि अप्रैल 2012 स मार्च 2017 तक काज शुरू करबाक उम्मीद करि रहल अछि। मुदा सवाल अछि बिना कोल लिंक कए इ परियोजना आगू कोना बढत। गौतलब अछि जे एहि निजी परियोजना स 85 प्रतिशत बिजली बिहार कए भेटबाक अछि, जखन कि एनटीपीसी क थर्मल स बिहार कए अधिकतम 50 प्रतिशत बिजली भेटैत अछि।


text:
सर्वे क काज पूरा भेल, बुद्ध सर्किट कए फायदा
वाराणसी स बाल्मिकी नगर आ बाल्मिकी नगर स कोलकाता
डेढ़-दू मीटर जलस्तर रहलाह पर भ सकत संचालन
उज्जवल कुमार
पटना : कोलकाता स वाराणसी वाया गंगा क तर्ज पर आब गंडक बेसिन मे क्रूज चलेबाक योजना अछि। एकरा लेल पहिल चरणक सर्वे भ चुकल। पर्यटन विभागक अधिकारी क कहब अछि जे एकरा लेल पांडव क्रूज समत इन लैंड वाटर ऑथोरिटी सेहो अपन स्तर स सर्वे करबा रहल अछि। हालांकि एकरा लेल एखन कोनो समय सीमा तय नहि कैल गेल अछि। सर्वे मे कहल गेल अछि जे यदि गंडकक जलस्तर डेढ़-दू मीटर तक रहत, त क्रूज क परिचालन भ सकैत अछि।
बुद्धिस्ट सर्किट कए रखल जाइत फोकस मे
गंडक बेसिन क चयन एहि लेल कैल जा रहल अछि किया कि अधिकतर बुद्धिस्ट सर्किट एहि बेसिन मे अछि। लॉरियागढ़, नंदनगढ़ आ बाल्मिकीनगर एहि मे मुख्य स्थान अछि। एकर रूट अप स्ट्रीम मे वाराणसी स बाल्मिकी नगर आ डाऊन स्ट्रीम मे बाल्मिकी नगर स कोलकाता हायत। वाराणसी स बाल्मिकी नगर क दूरी करीब 600 किलोमीटर आ बाल्मिकी नगर स कोलकाता क दूरी 800 किलोमीटर अछि। वाराणसी स 10 दिन क आ बाल्मिकी नगर स 12 दिन मे कोलकाता क यात्रा होइत।
विकसित होयत पर्यटनक क नव क्षेत्र
अगर गंडक बेसिन मे इ प्रोजेक्ट सफल भ गेल, त एकटा नव पर्यटनक क्षेत्र विकसित भ जाइत। एखन धरि गंडक क एहि पर्यटन स्थल पर रोडवेज क जरिए पर्यटक पहुंच सकैत छथि। पांडव क्रूज प्राइवेट लिमिटेड सेहो लगातार एहि प्रयास मे लगल अछि जे एहि नव रूट कए पर्यटन क्षेत्र क रूप मे विकसित कैल जा सके। एहि मार्ग मे पर्यटकक आवाजाही बढ़ेबा लेल गंगैटिक डॉल्फिन कए सेहो गंडक मे छोड़बाक योजना अछि।


text:
मैथिली कविता मे नव्यतम नाम छथि प्रियरंजन झा। दरभंगा जिलाक दड़िमा गामक निवासी आ सम्प्रति निजी विद्यालय मे शिक्षक प्रियरंजन झाक कविता मे विडम्बनाजन्य स्थितिक पड़ताल आ ओहि सँ भिड़त करबाक नैतिकता स्पष्ट देखाइ देत। स्थिर-चित्त सँ लिखबाक क्रम मे ई रचनाकार अपन चौबगली नज़रि खिरबैत चलैत छथि। प्रायः तेँ, हिनक कविता मे आयातित चित्र-बिम्ब आदि नहि भेटत। विषय-वैविध्य सँ भरल हिनक कविता आमजनक पीड़ा केँ स्वर दैत अछि आ रोमान मे गेने बिना सहज-सरल प्रतिपक्ष रचैत अछि।
विगत दू-तीन वर्ष मे अध्ययनशीलता, लेखनजन्य अभ्यास आ साहित्यकार लोकनिक संगति-संवादक कारणे हिनक कविता मे परिपक्वता आ निखार आयल अछि। एतय प्रस्तुत अछि हिनक आठ गोट कविता, जाहि मे उपर्युक्त तथ्यक आकलन कयल जा सकैत अछि।
- अजित आजाद
1. बाट पर मरैत लोक
दुर्घटना/हत्या होयब
बाटक नियति अछि
नित्तह होयते रहैत अछि अकालमृत्यु
कखनो गाड़ीक बेसम्हार वेग सँ,
तँ खन डकैतक आक्रांतमति सँ
ओत्तए जकर मृत्यु देखार भ' जायत अछि
से बनैत अछि ब्रेकिंग न्यूज
जाहिसँ ककरो होयत अछि लाभ
केओ चमकबैत अछि अपन व्यक्तित्व
मुदा किछु लहास/हुकरैत केँ रातिए मे
उठा क' ल' जायत छै जंगली पशु
फेर नोचि-नोचि क' खायत छै माउस
आ बाँचल हड्डी सेहोकुक्कुर चाटि क'
माटि मे मिला दैत अछि
तहन एखन जे सड़क पर
बिनु गाड़ी आ हत्याराक मरि रहलैए लोक
तकर के लेतैक जिम्मेवारी?
कारण, कहि रहलैए हुकुम-
जे सब मस्त छै
जकरा सिरिफ सुनायत छै
झालि आ मर्सियाक आवाज
तखन के सुनतै ओकर चीत्कार?
ओ तँ नेपथ्य मे बैसिक' बना रहलैए योजना
कोनो दिन खैरातक नां पर
सूँघा देतैक हजार दू हजार
ओहुना भुखल लोक केँ
एहि सँ बेसी चाहबो की करी भाइ!
आ ओ मच्छर जकाँ
चुसैत रहतै कने-केने शोणित
देश केँ बीमार, बहुत बीमार बनएबाक लेल
2. अनचिन्हार खिस्सा
जहिया घरे सँ
दुरगज्जन भ' क' पहिल बेर
शहर जएबा लेल विदा भेल रही
गामक सीमा नाँघैत काल
कोनो अदृश्य-आर्त्तनाद स्वर
नहुए सँ पूछने रहए
कत्तए जायत छह?
आ हमर पैर थकमका गेल रहए
तैयो हम अन्हचिन्हार बाट पर
अपन बढ़ैत डेग केँ
नहि रोकि सकल रही
कारण, भुख सँ तड़पैत
मरि सकैत अछि मनुक्ख
मुदा जखन केओ ओकर पैरुख पर
क' दैत अछि प्रश्न ठाढ़
तखन पोरे-पोर मे भोंकाएल काँट रहितो
अक्खज भ' जीवाक स्पृहा
कहियो कम नहि होयत अछि
तेँ हम कतेको जंग लागल स्वप्न केँ
पाथर पर घसि-घसि क' चमकएबा लेल
महानगर मे पँहुच गेल रही
जत्तए भेटलाह हमर जिगरी यार
पान गलोठि डेरा विदा होयबा लेल
गाड़ीक प्रतीक्षा मे दूनु गोटे रही ठाढ़
हम जे ठाढ़ रही
ओ कहादनि गोल चक्कर रहै
जकर फाँस मे फँसि क'
छनहि मे छटपटायत हाजारो उमेद
दम तोड़ि रहल छल
हमर मनःस्थितिक थाह लैत मित्र कहलनि-
घबराउ जूनि, ई शहर अछि
एत्तय नित्तहु बहुत किछु हेरायत अछि
कतेको बेर फेंकल, छीनल आ मचोड़लो जायत छै
जाँघक भुख, बूढ़क लाठी आ जुआनक सेहन्ता
हम उतारा दैत कहलियन्हि-
ई जरूरी नहि कि
हर बेर दुर्घटना नगरक
कोनो चिन्हारे ठाम पर होअओ
ककरो भरोस केँ थकचुन्ना करबाक अनचिन्हार खिस्सा
उत्सव सँ सजल गामक
कोनो घरक एकटा कोनटा मे
ढ़ोल पीपहीक संग सेहो लिखल जा' सकैत अछि
एकर बाद एक-दोसराक आँखि मे
लिखल भाषा पढ़बाक करैत रहलहुँ प्रयास
कि हमरा लेल शहर नव अछि वा
हुनका लेल गाम पुरान भ' गेलनि
3. नव सृजनक स्वर
हमर जिनगीक सहारा
जेठक तपैत रौद मे
घाम चूआ नहि
शोणित जरा' क' अरजल
दू धुर जमीन पर
एकटा फुसक घर अछि
मुदा आइ अनचोके
हम दुखक अन्हार खोह मे छी
जकर आतुर पानि
कतेको भयंकर सोच लेने
हमरा दिश बढ़ैत च'ल आबि रहल अछि
सुख होयत पानिक फुहार
जानि नहि कखन
बदलैत मनुक्ख जकाँ
बदैल अपन बेवहार
करए लागल अछि बेहिसाब बदमस्ती
जेना दुख सँ छटपटायत जीवन केँ देखब
एकरा लेल उत्सव होइक
तेँ हम
एकर सबटा बुधियारी केँ अकानैत
शापित सभ्यताक पाँती मे ठाढ़ भ'
अंतीम लहरिक प्रतीक्षा मे
एकटा बन्न दरबज्जा पर
पहरा द' रहल छी
एहिठाम नै नाह अछि
आ नै हवाजहाज
सिरिफ लोक चिचिया रहलैए
एक-दोसराक दर्द मे
कारण, ओकरा बुझल छै
कि संगोर भ' उठाओल गेल कोनो आवाज
नव सृजनक मूल मंत्र बनिते टा अछि
4. जीवन
मामूली लोकक जीनव जकाँ
नहि होयत अछि
देश केँ लूटि खयनिहारक जीवन
ओ वासनाक आगि मिझएबा लेल
कोनो निरंकुश राजक बनाओल
भव्य महल जकाँ होयत अछि
जकरा दुनियाक
कोनो तंत्र नहि ढाहि सकल
मुदा जानि नहि कियैक-
किछु साहित्यकार लोकनि सेहो
ओकर महिमामंडन करैत छथि
जकर सुरक्षा मे
चढ़ाओल जायत अछि
कतेको जीवन!
5. मित्र
ओकरा संग हमर आत्मीय संबंध सँ
हमर पिता केँ होइत रहलनि असोकर्य
जखन ओ आबए हमर आँँगन
दियाद सब सेहो करए लागैथ कनफुसकी
कारण, ओ दलिते नहि महादलित रहए
ताहि सँ हमरा दूनु केँ कहियो
कोनो फरक नै पड़ल
स्कूलक पहिले दिन सँ जुड़ल मित्रता
हमरा लेल आइ धरि अनामति अछि
किन्तु आब किछु दिन सँ
हमर सबसँ प्रियगर दोस
कियैक नहि करैए फोन-फान
आ ने कोनो मैसेज शुभदिन-शुभरातिक
कहादनि हुनक पिता
ओकरा देलखिन अछि कठोर आदेश
जे हमरे जकाँ बनबाक छौ हाकिम
आ ओ सेहो एकटा आदर्श पुत सन
मुस्कैत मोने-मोन अपन लक्ष्य दिश
एकटा डेग बढ़ा देलक अछि
मुदा इ की-
उदेसक पहिल पौदान पर चढ़िते
दुनिया कियैक अनसोहाँत
लागए लागल अछि ओकरा
ओ सफलता बाट पर
जहिना डेग बढ़बैत जाए रहल अछि
तहिना सर संबंधी सेहो
ओकरा लागए लगलैए
महत्वहीन अनोन-विषनोन
आब भेंट गेल अछि
ओकरा अपन ठौर-ठाम
परंच मोकाम पर पैर रखिते
जखन घुरि क' तकलक अछि पाछा
बहुत दूर धरि केओ नहि अयलै नजरि
तैयो ओ चढ़िते च'ल गेलै उप्पर
आ दुनिया होयत गेलै
ओकरा लेल तुच्छ आ अस्तित्वहीन
जहिया ओ चल जाओत सब सँ आगू
तहिया संसार केहन लगतै ओकरा
से के जानए गेल अछि?
6. अपन प्रेमिका लेल
अहाँ कोनो बच्चा केँ पोहलाब' बला
चरिअनिया चॉकलेट नहि छी
आ नै हमर गामक मेला के
सतरंगा फूक्का छी
जकरा देखिते,
खुशी सँ झूमि उठी हम
अहाँ सिम्मरक गाछ पर बैसल
कुहकैत कोयलीक
मधु मातल बोली तँ नहिए छी
जकरा सुनिते, हम
गुनगुनाए लागब मधुर प्रेम गीत
अहाँ वसंतक अधखिलाएल
रंग-बिरंगा पुष्पगुच्छ सेहो नहि
जे भौंरा बनिक' रसपान करबाक होयत प्रबल इच्छा
अहाँ हमर पियासल हिया लेल
एक गिलास शीतल जल छी
जेठक दुपहरिया मे
ह'म थाकल बटोही
अहाँ वटवृक्षक छाहरि छी
गामक निर्जन बाध मे
एकटा छोट-छिन फूसक घर छी
कतेको जिनगीक प्राणदायिनी
नेहियाएल साओनक बुन्न छी
कोनो शुभदिवस पर देलहा
अदृश्य सहेजल उपहार छी
किंसाइत,तेँ अहाँ केँ देखिक'
ब'सक इंजन जकाँ
धड़कन नहि धड़कैत अछि
दम्माक रोगी जेना
स्वांस उप्पर नीच्चा
सेहो नहि होइत अछि
हँ,अहाँ ल'ग रहै छी
तँ हिया धड़कैत अछि
पुरा बहत्तर बेर
स्वांस आबैत-जाइत रहैए
अपन मद्धिम लय मे
ओना अहाँक संग नहि रहला सँ
नह बरोबरि नहि पड़ैए फरक
मुदा सदिखन अहाँक संग रहनाइ
हमर परम सौभाग्य थिक
तृप्ति यदि जीवनक
सब सँ सुन्नर अनुभूति छै
तँ अहाँ हमरा तृप्त करै छी
कर्मक कादो मे
फँसल रहबाक कारण
अहाँ केँ दिन-राति
याद कएनाय असंभव
किन्तु अहाँ बिनु जीनाइ
कोना होयत संभव ?
एखन,बस एतबे कहबाक अछि
कि अहाँक पान खएने लाल टुहटुह ठोर पर
पसरल मनमोहिनी मुस्की
हमर प्राण,हमर सभ किछु
7. अपन अधिकार लेल
कहियो काल सूर्योदय सँ बेसी
सूर्यास्त नीक लगैत अछि हमरा
ओना लोक बुझैए मुनहारि साँझ केँ
थाकल बटोही/निराशाक प्रतीक
मुदा ओकरा गौर सँ देखला पर देखाओत
आशाक कतोक अनफुजल गिरह
तखन ई सत्य की-
सबटा नहि देखि पाएब हम
समय अपन दूनु अक्ष पर बितैत रहैए/रहत
कनेक परिवर्तनक संग
हम शून्य केँ पाबि जाएबा सँ पूर्व
मनुक्खक अवस्थाक अनुकूल
भूतकाल मे भेल नफा-नोकसान
आ वर्त्तमानक सफलता-असफलताक हिसाब मे
ओझराएले रहैत छी सदिखन
तकर बादो जानि नहि कियैक हमर भविष्य
भभाक'/ मुँह दुसैत' हँस' लगैए हमरे पर
ओना एहि सब बात सँ
कोनो फरक नहि पड़ल कखनो
कारण, जहिना कालक विषम बाट पर
संतुलन सधैत अनवरत नचैत रहैए प्रकृत
तहिना हमहुँ चिन्हारे मुद्दैक बीच मे लतखुर्दन होयत
जीबैत रहलहुँ अछि आइ धरि
फेर सँ सब किछु नीक भ' जएबाक भरोस पर
जखन कि हमर नियति
जानि-बुझिक' बनाओल
गामक ओहि बतहा-सन नहि भ' सकलए
जे,कोनो उमंग/उजास मे
शामिल भेने बिनु देखैत रहैए
बेवस्थाक मंच पर भ' रहल सबटा घिनौन नाटक....
कोनो दिन हेंज बान्हिक' किछु ढोंगी नायक
धांगि देने रहै ओकर जीवनक सबटा जजायत
जेना अद्यावधि भेटैत रहलैए
भुख सँ लहालोट भेल गरीब-मजूर केँ 'घसल अठन्नी'
लूटायत रहलैए ओकर आङ्ग-समाङ्गक अस्मिता
बुझि पड़ैए तेँ ओ बतहा
अपन हाथ मे रखने रहैए एकटा सटका
आ हमरा देखिते बड़बड़ाए लगैए
जे अपन अधिकारक हिफाजति लेल
सरिपहुँ उठाबहे पड़ैत अछि लाठी
8. बेसम्हार युद्व
मस्जिदक भोरका अजान सुनि
नित्तह उठैत छथि बाबा
आ सियारामक जयघोष करैत
विदा भ' जायत छथि बाध दिश
मुदा आइ कियैक बैसले रहला ओछाओन पर
की आजुक अजान मे
धमकीक स्वर सुना रहल छल?
हम एहि प्रश्न मे बोहियाइते रही
कि कनेक फरिच्छ भेला पर
मंदिर सँ गुंजित भेलै शंखध्वनि
जकरा सुनिते जागि गेल रहै
सबटा अनेरुआ राक्षस
काल्हि, गामक चौबटिया पर
केओ अपन धर्मक नाक ऊँच करबाक लेल
काटि देने रहै कतेको निरपराधीक नाक
जाहि सँ भावनाक बलबल बहैत शोणित मे
सना गेल रहै गामक एकहक टा टोल
एक-दोसराक रक्त सँ ठोप करबाक लेल
निकालल गेल रहै नम्हर-नम्हर जुलूस
प्रेमक प्रतिकार मे बैसाओल गेलै पंचायत
धर्मान्हरक पजारल आगि मे
दहक' लागल छल मनुष्यता
वैमनस्यता अपन स्वांग सँ
बेसाह' चाहैत छल एकटा आओर युद्ध
जकर सेनानायक राँगल सियार रहै
आ मुर्ख सिपाही बाघ बनिक'
दहाड़ मारि रहल रहल छल
एहन परिस्थिति मे
के जा क' समझाओत ओकरा?
कारण, कहबा-सुनबाक एवजी मे
सिरिफ मृत्युक नियम बनाओल गेल छल
तैयो हम युद्धक अँचिया मे
अंतिम चेरा झोंका जएबा सँ पहिने
ह्रदयक नोर सँ मिझएबाक लेल
विदा भ' गेल रही
कि ठांय-ठांय चल' लगलै गोली
लहास लेने उड़ल जा' रलह छल गिद्ध
अपन नड़्गटै सँ बेसम्हार भीड़
क' देलकै बन्न बाट आ बाजार
सिरिफ सुना रहल छल
अनाथ आ विधवाक चीत्कार
एम्हर, हमर माथ पर
कोनो मारुख अग्नि बम जकाँ
चमकि रहल छलाह सुरुज
ओम्हर, दाँत सँ नह खोंटैत
की सोचि रहल हेताह बाबा ?
जे गामकेँ नव(शहर) होयत
देखि रहल छी सदिखन
किन्तु! जाति आ धर्मक भेद मेटेबाक लेल
एखनो,कोनो तकनीक विकसित करबा मे
कियैक नहि सफल भ' सकल अछि गाम ?
प्रिय रंजन झा सँ सम्पर्क हिनक फ़ोन +91- 9006364064 पर कयल जा सकैत छनि ।


text:
स्वास्थ्य सम्बन्धी सचेतनाक लेख
– प्रवीण नारायण चौधरी
फ्रिज मे कोन-कोन सामान नहि रखबाक चाही
गर्मी आ बर्खा के समय तैयार खाना जल्दी खराब भऽ जाइत छैक। हरियर तरकारी, फल, दूध, दही, आदि सेहो सामान्य तापक्रम मे जल्दी खराब हेबाक सम्भावना छैक। कोल्ड ड्रिंक, आइसक्रीम, माछ, माँस, आदि अनेकों खाद्य वस्तु केँ सुरक्षित रखबाक लेल फ्रिज एकटा सुलभ साधन बनि गेल अछि। फ्रिज मे कि सब रखबाक चाही, कि नहि रखबाक चाही एहि बातक जानकारी सब केँ नहि रहैत छैक। दोसर बात, आयुर्वेदक सिद्धान्त अनुसार फ्रिज मे राखल गेल वस्तुक मूल तत्त्व सुरक्षित नहि रहि जेबाक एकटा विशेष खतरा केँ सेहो सर्वसाधारण लोक नजरंदाज करैत अछि।
कहबाक तात्पर्य ई जे वर्तमान युग मे खाद्य, उर्वरक रासायन, कीटनाशक विषादि, आदिक प्रयोग करैत प्राप्त कृषि उपज (खाद्यान्न, सब्जी, साग, आदि) उपभोग कयला सँ लोकक स्वास्थ्य मे अनेकों नव-नव बीमारी प्रवेश कय रहल छैक, ताहि पर सँ ई फ्रिज मे यथाभावी स्टोरेज कयला सँ ओहि खाद्यवस्तुक पोषक तत्त्व आर बेसी खराब होइछ, एहि सब विषय मे आम लोक केँ जागरूक बनब बहुत आवश्यक अछि।
एहि सन्दर्भ मे हेल्थ टिप्स देनिहार विज्ञजन व डायटिशियन आदिक कथन बहुत स्पष्ट छन्हि जे फ्रिज मे किछु खास वस्तु केँ एकदम नहि राखल जेबाक चाही, अन्यथा एकर असर हमरा सभक स्वास्थ्य पर प्रतिकूल पड़ि सकैत अछि।
सामान्यतया फल केर ताजगी बनल रखबा मे फ्रिज सहायक होइछ, एहि लोभ मे हम सब बाजार सँ कीनिकय आनल कोनो फल केँ फ्रिज मे राखि देल करैत छी। लेकिन एहि क्रम मे केरा, काटल आम, कटहर, तरबूज या खरबूज आदि फ्रिज मे नहि रखबाक चाही। केरा रखला सँ ओकर असर अन्य वस्तु पर पड़ैत छैक आर एकर काफी प्रतिकूल असर हमरा लोकनिक स्वास्थ्य पर पड़ि सकैत अछि। तहिना काटल आम, कटहर, तरबूज कि खरबूज रखला सँ सेहो फ्रिज मे राखल अन्य वस्तु पर ओकर असर पड़ैत छैक।
कतेको एहेन सब्जी अछि जेकरा फ्रिज मे राखिकय प्रयोग मे अनला सँ ओकर तात्त्विक लक्षण नष्ट भऽ गेल करैत अछि। प्रयास ई करबाक चाही जे बाजार सँ ओतबे सब्जी आनू जे फ्रिज मे नहि राखय पड़य। फ्रिज मे बिसरियोकय आलू, प्याज आ लहसून नहि रखबाक चाही। आलू केँ व्यापारी कोल्ड स्टोर मे रखैत अछि लेकिन घरक फ्रिज मे एना करब सही नहि होइत छैक। एना कयला सँ डॉयबिटीज पेशेंट्स केर समस्या बढ़ि सकैत छैक कियैक तँ ठंढा सँ आलू केर स्टार्च शुगर मे बदैल जाइत छैक।
अपना सभक गाम मे पहिने देखी जे कोनो ठंढा रूम मे जमीन पर आलू छितराकय राखि देल जाइक। आलू केँ कोनो पेपर बैग मे राखिकय खुलल जगह पर रखबाक चाही। तहिना प्याज और लहसुन केँ सेहो फ्रिज मे नहि रखबाक चाही कियैक तँ एकर गन्ध दोसरो सामान मे पहुंचि जाइत छैक।
कोरोनाकाल मे अहाँ सेहो इम्यूनिटी बढेबाक वास्ते मधु (शहद) केर प्रयोग करैत होयब। किछु लोक मधु केँ खराब होयबाक डर सँ फ्रिज मे स्टोर कय दैत छथि। लेकिन एना करब गलत छैक। अहाँ केँ मधु केँ फ्रिज मे स्टोर नहि करबाक चाही। फ्रिज मे रखला सँ मधु मे क्रिस्टल बनय लगैत छैक। एहेन मधु केँ खेला सँ अहाँक स्वास्थ्य केँ फायदाक जगह नुकसान भऽ सकैत अछि। तहिना ब्रेड केँ सेहो फ्रिज मे नहि रखबाक चाही। ठंढ़ा ब्रेड खेला सँ सेहो अहाँक सेहत केँ नुकसान भऽ सकैत अछि।
(साभार ‘जी-लाइफस्टाइल’ केर आलेख पढला सँ भेटल प्रेरणा ओ सूचना पर आधारित लेख)


text:
एखन किछु काल पहिने मैलोरंग केर निर्देशक सँ सम्पर्क स्थापित केला पर ज्ञात भेल जे ओ मात्र फेसबुक केँ आमंत्रण करबाक मिडियाक रूप मे प्रयोग केने छलाह। व्यक्तिगत रूप सँ मिथिला नाट्यकला परिषद्, जनकपुर केर बहुतो कलाकार संग सम्पर्क मे छलाह। हुनकर कहब छलनि जे रमेश रंजन सहित धीरेन्द्र प्रेमर्षि व अन्य वरिष्ठ मैथिलीसेवी केँ सम्पर्क करबाक प्रयास केलहुँ। कूसंयोगवश किनको सँ दुतर्फी बात नहि भऽ सकल। आयोजन करबाक शब्द देलाक बावजूद एहेन कतेको घटना-परिघटना होइत छैक जाहि कारण सँ सम्पर्क स्थापित करब हुनक नियंत्रण मे नहि रहल। एकरा कोनो तरहें यदि कियो अन्यथाक रूप मे कूप्रचार कय रहल अछि ताहि लेल ओ जिम्मेवार नहि छथि। ध्येय मैथिलीक एहि महत्त्वपूर्ण विधाक संरक्षण करब अछि। ताहि लेल यथासंभव संपर्क मे जँ कियो अपना केँ वंचित या उपेक्षित मानि रहला अछि ताहि लेल मैलोरंग कोनो हिसाबे जिम्मेवार नहि मानल जा सकैत अछि। भविष्य मे अहु सँ बेहतर तौर-तरीका अपनबैत ओ सब सम्पर्क करता। एतेक विश्वास दियबैत एहि प्रकरण सँ दुइ देशक बीच बँटल मैथिल केँ आरो बँटवाक कोनो इच्छा नहि रहि जेबाक जानकारी करबैत मैथिली जिन्दाबाद द्वारा एहि तरहक समाचार केँ प्रकाशित करबा सँ पूर्व हुनक राय लैत समाचाय प्रकाशित करबाक भावना रखैत बन्द करबाक आग्रह कएलनि।
मैथिली जिन्दाबाद, संपूर्ण मिथिलाक समग्र समाचार एहि लेल प्रकरण उठेबाक बात कहलकैन जे व्यवहारिक त्रुटि फेर सँ भविष्य मे नहि दोहरायल जाय। एहि लेल अपन संस्था पूर्ण प्रतिबद्ध रहबाक जानकारी करबैत ई प्रकरण केँ एतहि विराम देबाक निर्णय कैल गेल।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 11 जनवरी 2012
हास्य कविता -गुलाम छी कनियाँ के
कोना कs सुनाबी खिस्सा अपन कनियाँ के |
दिन भैर खटैत-खटैत सुखी गेल खुन शरीर के
कनियाँ मोटा गेला मात्र एक बरिस मेँ
फूली कs भेल फुक्का अंग-अंग ओकर शरीर के
आइ हम बता रहल छी हालात इ दुनिया के |
घर के सुप्रिम जज इ बात कोना नै मानी
अपना लेल मधुर मलाई दोसर लेल छुच्छ पानि
दौरैत रहै छी पैदल कोन काज स्कुटर के
आई हम बता रहल छी हालात इ दुनिया के |
नै पान खा सकए छी नै लौँग नै इलायची
कानून जौँ तोड़ब गर्दन पर चलत कैँची
बेलना के माइर खाइ छी होई साफ हम झाड़ू से
आइ हम बता रहल छी हालात इ दुनिया के |
मैडम के जुल्म छै या तकदिर के सितम छै
कोना क' हम बताबी कतेक उदास हम छी
तुफान मे फसल छी आश नै किनारा के
आइ हम बता रहल छी हालात इ दुनिया के |
एकटा हमहीँ नै छी गुलाम कनियाँ के
हमरा सन कतेक भाई आओर छै दुनिया मे
कहियो लेब " अमित" सहारा बोतल इ जहर के
आइ हम बता रहल छी हालात इ दुनिया के . . , , , , ,|
इ कविता सोच सँ लिखल आ काल्पनिक अछि । । हम नीक लिखलौँ की नइ जानी नै । ।अनुभव नै अछि विवाहक जीवनक ।{ अमित मिश्र }
1 टिप्पणी:


text:
नई दिल्ली। सांझ 3:30 बजे योजना आयोग क संग बैठक निर्धारित ठल। मुख्यमंत्री आ उपमुख्यमंत्री सहित बिहार क आला अधिकारी समय स आयोग पहुंच गेल छलाह।
योजना आयोग क उपाध्यक्ष मोंटेक सिंह अहलूवालिया क संग हुनकर कोठली मे किछु काल रुकलाक बाद सब गोटे योजना आयोग क कॉन्फ्रेंस हॉल मे पहुंचलाह आ ओहि ठाम मुख्य सचिव बिहार क सेक्टरवाइज प्रेजेंटेशन देब शुरू केलथि। ओकर बाद योजना आयोग क सदस्य अपन बात रखलथि आ कहलथि जे बिहार कौन तरह स योजना आकार बढ़ेबा लेल क्वालिफ़ाइ करि रहल अछि। ओकर बाद मुख्यमंत्री क बारी आएल। ओ बिना रुकने 55 मिनट तक एक-एक योजना क विषय मे विस्तार स जानकारी देलथि। योजना आयोग मे कोनो बिहारक मुख्यमंत्री इ सबस पैघ प्रस्तुति छल। मुख्यमंत्री क धाराप्रवाह योजनावार स्थिति बतेबा स ऐहन लागि रहल छल जेना मुख्यमंत्री एकरा लेल काफ़ी तैयारी केने छलाह। एहि बीच पायलट प्रोजेक्ट कए लकए गप चलल, जेकर समर्थन नंदन नीलेकणि केलथि आकहला जे एहि दिशा मे बिहार काफ़ी नीक काज करि रहल अछि। ओ कहला जे यदि बिहार क योजना अन्य प्रदेश मे सेहो लागू भ सकए त बीपीएल क पहचान करबा मे आसानी होएत। एकर समर्थन बिहार स लौटल योजना आयोग क सदस्य नरेंद्र जाधव सेहो केलथि।
केंद्रीय वित्त मंत्री, योजना आयोग क उपाध्यक्ष, योजना आयोग क अन्य सदस्य, यूआइडी (यूनिक आइडेंटिटीफ़िकेशन अथॉरिटी) क चेयरमैन नंदन नीलेकणि सब गोटे बिहार मे भ रहल गुणात्मक सुधार क गप कए सही मानि मुख्यमंत्री क दावा कए मजबूत करि देलथि। नीलकेणि बिहार क इ-शक्ति योजना क प्रशंसा करैत एकरा पूरा देश मे लागू करबा लेल मोंनटेक स आग्रह केलथि। ओ कहला जे इ योजना कए देश मे रोल मॉडल क तरह अपनाउल जेबाक चाही।
बिहार क एतबा प्रगति बुझबाक बाद ओकर मांग पर योजना आयोग मुहर लगेबा मे देर नहि केलक। योजना आकार कए मंजूरी भेटलाक बाद योजना आयोग क एकटा अधिकारी कहला जे आयोग क लेल राज्य क बेहतर प्रदर्शन, तेजी स बढै़त विकास दर आ संस्थागत सुधार योजना आकार क मंजूरी क लेल ठोस आधार बनल, मुदा सबस पैघ गप बिहारक प्रस्तुति छल, किया कि बिहार अपना कए प्रस्तुत करबा मे एहि बेर कामयाब रहल।


text:
राजकमल चौधरीक किछु मैथिली कविता :: हम कविता लिखइ छी, सदत अपना हेतु मात्र अपनेटा हेतु… अहिपन अहिपन मे नहि लिखू फूल पात-लता-चक्र हे स्वप्न-संभवा कामिनी, आब नहि घोरू सिनूर आ उज्जर पिठार! जखन पूर्णिमेक साँझ मे चन्द्रमा भ’ गेल छथि पीयर आ बक्र आब नहि फोलि क’ राखू अप्पन मोनक दुआर! हे स्वप्न-संभवा कामिनी, आब एहि घर-आङन मे अनागतक प्रतीक्षा जुनि करू, जुनि करू… अहिपनक फूल-पात-लता बनि जायत गहुमन...
जब छाँव मिलल दुपहरिया में, आ सूरज गोल भिनसहरे
गद्य :: उत्कर्ष गाँव डायरी : जब छाँव मिलल दुपहरिया में, आ सूरज गोल भिनसहरे का हाल बा? सब ठीक बा न? आशा बा, रउआ सब कुशल-मंगल से होखब आ हंसत-मुस्कात जीवन के पावल-छूटल में लागल होखब. रउआ सब सोचत होखब कि ई डायरी शीर्षक के आलेख, चिट्ठी-पत्री के रूप में कान्हे आरम्भ होता. ई कान्हे से कि लेखक के आप-सबे से सीधा-संवाद करे के मन कइल. एहि से. खैर, बात ई बा कि कटिया होई गइल बा. शहर से दूर आजकल हम आपन साईकिल...
रेल के जनमाई
भोजपुरी कहानी :: तुषार कान्त उपाध्याय ई गाड़ी कुल्हि कतना देर हो जईहन स कहल नईखे जा सकत…अब त कुहो के दिन खतम हो गईल…ऊहो सात घंटा देरी से…कमल झुझुवात अपना बगल के अनजान जातरी से बरबरात कहत रहले. गाँव से भोर होखे से पहिले तीन किलोमीटर पैदल आ फेर पसिंजर से सवा सई किलोमीटर दूर एह जंक्शन पर पहुचल रहले जहाँ से सीधे गाड़ी कोझिकोड जाये खातिर मिले के रहे. पंद्रह दिन के छुट्टी मना के. स्टेशन...
फार सँ छिटकत आब बेलीक फूल : हरेकृष्ण झा
मैथिली कविता:: हरेकृष्ण झा फार सँ छिटकत आब बेलीक फूल फार सँ छिटकैत अछि कनखा इजोतक, भक टूटि जाइत अछि. सोझाँ अबैत अछि अर्घासनक कोहा चर्बी सँ उमसाम, एकटा कुंजी चकरी मारने बीचोबीच. बामा हाथ रखैत छी हरीस पर हरबाहक बाम हाथक संग, दहिना हाथ सँ धरैत छी लागनि, ताव लैत छी खपटी पेट सँ, मारैत छी जोर हरक नास पर ठीकोठीक कुंजीक सीक मे. फार सँ छिटकत आब बेलीक फूल हरबाहक माथ पर हट्ठा सँ घुरैत काल, पिजा गेल अछि...
हम नहि त्यागब अपना ‘हम’केँ
मैथिली कविता :: अनुराग मिश्र टोकन बैंक मे पाइ भेटबा सँ पहिने भेटैत छैक टोकन जकरा जेबी मे राखि, लोक परतारैत अछि मोन केँ एहि अजस्त्र हेंज मे छी हमहूँ एकटा प्रत्याशी ओहि टोकन केँ देखि-देखि मनुक्ख घोरैत अछि आशाक नेबाड बनबैत अछि भविष्यक मारिते रास चित्र रोपैत अछि नेहक गाछ सजबैत अछि सुखक बंदनवार अहाँ हमर ओहने ‘टोकन’ तँ छी. स्मृतिलोप सोचैत छी कखनहुँ-काल जे हारल मनुक्खक लेल कतेक सुखद होइत छैक...
पाँच पत्र : हरिमोहन झा
मैथिली कथा :: पाँच पत्र : हरिमोहन झा (१) दड़िभंगा १-१-१९ प्रियतमे अहाँक लिखल चारि पाँती चारि सएबेर पढ़लहुँ तथापि तृप्ति नहि भेल. आचार्यक परीक्षा समीप अछि किन्तु ग्रन्थ मे कनेको चित्त नहि लगैत अछि. सदिखन अहीँक मोहिनी मूर्ति आँखि मे नचैत रहैत अछि. राधा रानी मन होइत अछि जे अहाँक ग्राम वृन्दावन बनि जाइत, जाहि मे केवल अहाँ आ हम राधा-कृष्ण जकाँ अनन्त काल धरि विहार करैत रहितहुँ. परन्तु हमरा ओ अहाँक बीच...
अच्छा दिन केने बा ?
कुछ भोजपुरी कविता :: संतोष पटेल अच्छा दिन केने बा ? अच्छा दिन केने बा ? केहू देस में खोज के निकालत बा केहू विदेस में खोजत बा इहे का कम बा ? जे सभे अच्छा दिने के सपना में भुलाइल बा बउराइल बा बाकिर ‘उ’ पेट्रोल पम्प में लुकाइल बा कि तरकारी के टोकरी में मुरकीआइल बा कि दाल के बोरा से दबाइल बा त मिलो कहाँ से आम लोगन के अंगना में हिलो कहाँ से ? अच्छा दिन ! इ त आइले बा नेता जी के परिधान में...
उदासी जन्म दैत अछि सब सँ आत्मीय कविता
किछु मैथिली कविता :: शारदा झा यात्रा हम की द’ सकैत छियह तोरा रोटी, कपड़ा, मकान, आस, विश्वास? भ’ सकैत अछि ई सबटा मात्र बोल होअह तोरा लेल ढनढनाइत खाली फोकला शब्दक अमार मुदा जखन हम दैत छियह तोरा अपन संवेदनाक स्पर्श आत्मा सँ झहरैत प्रेम हम नहि दैत छियह किछुओ तोरा हम ताकि रहल होइत छी तखन अपन असोथकित विश्वास आ अस्तित्व केँ ओकर ध्येय, उद्देश्य, उपयोगिता आ मर्म केँ हम निर्वाह करैत छी मनुख...


text:
मिथिलामे बुद्धक पूजा- भाग 2
जाहि बुद्धकें सनातन धर्मक मतावलम्बी सामाजिक सद्भाव बनाकए रखबाक लेल विष्णुक अवतार मानि लेलनि आ आदि शंकराचार्यक बाद हुनका भगवान् विष्णुक नवम अवतार मानि लेलनि, ओहि बुद्धकें हथियार बनाकए 20म शतीक किछु स्वार्थी तत्त्व द्वारा समाजकें खण्ड-खण्ड कए तोड़ल जा रहल अछि। नवबौद्धवाद किछु एहने वाद थीक।
एकरा बुझबाक लेल हमरालोकनि मिथिलाक पुरान संस्कृतिकें देखी। मिथिला बौद्धदर्शनक खण्डन केनिहार विद्वानक भूमि रहलाक बादो ब्रह्मपुराण, वराह पुराण आदिमे वर्णित दशावतारक अनुसरण करैत बुद्धकें मध्यकाल धरि आराध्य मानैत रहल।
मिथिला सभ दिनसँ धार्मिक आ सामाजिक समन्वयक भू-भाग रहल अछि। एतय भलें दार्शनिक स्तर पर बौद्धदर्शनक सिद्धान्तकें खण्डित करैत वैदिक दर्शनक सिद्धान्तक प्रतिपादन लेल विद्वान् लोकनि प्रयासरत रहलाह, मुदा सामाजिक स्तर पर एक दोसर सिद्धान्तक प्रति वैमनस्य नै रहल। बौद्धधर्मक प्रवर्तक शुद्धोदनक पुत्र बुद्ध मिथिलामे विष्णुक अवतारक रूपमे पूजनीय रहलाह।
14म शतीमे म.म. चण्डेश्वर अपन कृत्यकल्पतरु नामक ग्रन्थमे वैशाख शुक्ल सप्तमीसँ तीन दिनक उत्सवक उल्लेख केने छथि जाहिमे कहल गेल अछि जे पुष्य नक्षत्र युक्त वैशाख शुक्ल सप्तमी कें बुद्धक प्रतिमा पर अभिषेक करी आ बौद्ध संन्यासीकें अन्न, वस्त्र, पुस्तक आदि दान करी। ई सामाजिक सद्भावनाक एकटा उदाहरण थीक जे ओहि कालमे प्रचलित छल तें म.म चण्डेश्वर अपन ग्रन्थमे विधानपूर्वक एकर उल्लेख कएलनि। विशेष पढी>>
एही कृत्यरत्नाकरमे बुद्ध-द्वादशी पाबनिक सेहो उल्लेख भेल अछि। ई साओन मासक शुक्लपक्षक द्वादशी तिथिकें मनाओल जाइत छल। वराहपुराणकें उद्धृत करैत म.म. चण्डेश्वर लिखैत छथि जे श्रावण मासक द्वादशीकें संकल्प कए फूल, चानन आदि लए परम देवक पूजा करी।
एतए ओ एहि अवसरक परिचय दैत वराहपुराणक वचन उद्धृत करैत छथि जे शुद्धोदनक पुत्र बुद्धक रूपमे स्वयं जनार्दन अवतार नेने रहथि ओ राज्य आ सन्तानक सुख भागि परम गति कें प्राप्त कएलनि। एहि स्थल पर म.म. चण्डेश्वर वराहपुराणक एवमेव शब्दक व्याख्या करैत छथि जे एहिसँ सामान्य धर्मक अतिदेश बुझल जेबाक चाही। अर्थात् आगाँ कहल गेल तथ्यकें सेहो पहिलुके तथ्यक संगे विस्तार रूपमे बुझबाक चाही।
वराहपुराणे-
दुर्वासा उवाच-
एवमेव श्रावणे तु मासि संकल्प्य द्वादशीम्।
अर्च्चयेत् परमं देवं गन्ध-पुष्प-विलेपनैः। (पाठान्तर- निवेदनैः)
अर्थ- वराहपुराणमे। दुर्वासा कहलनि- एही तरहें साल मासमे द्वादशी तिथिक संकल्प कए परम देवक पूजा चानन, फूल आदि समर्पित कए करबाक चाही।
बुद्धाय पादौ सम्पूज्य श्रीधरायेति वै कटिम्।
पद्मोद्भवाय जठरमुरः संवत्सराय च।।
सुग्रीवायेति कण्ठन्तु द्वौ भुजौ विश्वबाहवे।
प्राग्वच्छस्त्राणि सम्पूज्य शिरो वै परमात्मने।
पयर पर बुद्धाय नमः, डाँड़ पर श्रीधराय नमः, पेट पर पद्मोद्भवाय नमः, छाती पर संवत्सराय नमः, कण्ठ पर सुग्रीवाय नमः आ दूनू बाँहि पर विश्वबाहवे नमः एहि मन्त्रसँ पूजा करी। पहिने कहल गेल मन्त्रसँ शस्त्र आदिक पूजा कए माथ पर परमात्मने नमः एहि मन्त्रसँ पूजा करी।
एवमभ्यर्च्य मेधावी तस्याग्रे पूर्ववद् घटम्।
स्थापयेत् तत्र सौवर्णं बुद्धं कृत्वा विचक्षणः।।
तमप्येवं तु सम्पूज्य ब्राह्मणाय निवेदयेत्।
अनेन विधिना पूर्वं द्वादशी समुपोषिता।।
विद्वान व्यक्ति एना पूजा कए हुनक आगाँमे कलश स्थापित कए बुद्धक सोनाक मूर्ति राखि हुनको एहिना पूजा करथि। आ पूजाक बाद ओ मूर्ति ब्राहमणकें समर्पित कए देथि। एहि विधिसँ पूर्वकालमे ई द्वादशी व्रत कएल गेल छल।
शुद्धोदनस्य बुद्धोऽभूत् स्वयं पुत्रो जनार्दनः।
महतीं च श्रियं प्राप्तः पुत्रपौत्रसमन्वितः।
भुक्त्वा राज्यश्रियं सोऽथ गतिं परमिकां गतः।
स्वयं भगवान् विष्णु शुद्धोदनक पुत्र बुद्ध भेलाह। ओ महान् ऐश्वर्य कें पाबि अन्तमे परमगतिकें पओलनि।
एवमेवेत्यादिना मत्स्यद्वादशीसामान्यातिदेशः।।
एवमेव एहि शब्दसँ मत्स्यद्वादशीक विस्तार बूझल जेबाक चाही।


text:
18 अगस्त... मिथिला के लोक एहि तारीख के कहिओ भूलि नहि सकय छथिन्ह. बिहार के लेल शोक मानल जाए वाला कोसी एहि दिन सच मे लाखों लोक के लेल एकटा बड़का शोक लs क आएल. विनाश के एहन लीला एहिठाम कहिओ नहि भेल छल. ओना त एहि इलाका के लोक के लेल हर साल आबय वाला बाढ़ि के पानि एकटा नियति जका बनि गेल अछि. मुदा पिछला साल 18 अगस्त के जे भेल ओहन विपत्ति लोक के हाड़-मांस कंपा देबय के लेल काफी अछि.
ओना त पिछला साल आएल बाढ़ि मे सैकड़ो लोक डूबि गेलाह... सैकड़ों माल-मवेशी बहि गेल... हजारों लोक दहा गेलाह. मुदा सरकारी तौर पर देखल जाए त करीब साढ़े पांच सय लोक डूबि गेलाह... करीब पौने दू सय लोक के अखन धरि कोनो थाह-पता नहि छनि... 20 हजार सं बेसि माल-जाल बहि गेल. जे नहि रहलाह हुनकर आत्मा के भगवान शांति प्रदान करथुन्ह. मुदा जे बचि गेलाह हुनको जिनगी कोनो नरक सं कम के नहि रहल. परेशान लोक के त एतेक धरि कहनाय छनि जे अगर जीनाए एकरे कहय छै त एहन जिनगी सं मरनाए भला.
हाल त एहन अछि जे लोक पिछला साल के फेर सं यादों नहि करय चाहय छथिन्ह. किएक त ओकरा याद करला सं साल भर मे जे जख्म कनि भरल छनि ओ फेर सं फपदय लागय छनि... ओ फेर सं जिनगी मे हलचल मचा दैत छनि. 18 अगस्त 2008 के ओ दिन याद करनाय...कोनो तूफान के सामना करनाय सं कम नहि अछि. कुसहा मे बांध टूटला सं सुपौल... मधेपुरा... सहरसा... अररिया... आओर पूर्णिया के सैकड़ों गाम-घर एहा पानि मे बहि गेल जेना खर-पतवार... पुआल बहैत अछि. सड़क...पुल... रेलक पटरी सभ पानिक फोर्स मे कतs गेल तकर कोनो नामोनिशान नहि रहल. गाछ-बिरिछ... घर-द्वार... दलान सभ दहा गेल... धारक आगां जे आएल सभ बहि गेल. कि कमजोर... कि बरजोर... कि हिंदू... कि मुसलमान... कि धनिक... कि गरीब... कि बच्चा... कि सयान... कि बूढ़. सभ बहि गेलाह. ककरो संग कोनो फर्क नहि. सभ घास-पात जकां बहि गेलाह. कोसी के पानि के एहन उफनैत धारि आई धरि लोक कहिओ नहि देखने छलखिन्ह. दोसर भाग


text:
नवका- पुरनका लेख सर्च करु...
बिहार विधान परिषद शताब्दी समारोह
मंगल दिन 22 तारीख के बिहार बनला के जेना 99 साल भेल ओहिना बिहार विधान परिषद के एक सय साल पूरा भेल. एहि अवसर पर राष्ट्रपति प्रतिभा देवी सिंह पाटिल बिहार विधान परिषद शताब्दी समारोह केर विधिवत उद्घाटन करलखिन्ह.
राष्ट्रपति जी दीप जला कs विधान परिषद परिसर मे एहि शताब्दी समारोह के उद्घाटन करलखिन्ह. एहि अवसर पर राज्यपाल देवानंद कुंवर...मुख्यमंत्री नीतीश कुमारआओर विधान परिषद के अध्यक्ष ताराकांत झा सेहो मौजूद छलखिन्ह.
राष्ट्रपति जीके एहि असवर पर एकटा स्मृति चिन्ह सेहो भेंट कएल गेलन्हि. ई एक सय साल मे दोसर बेर छल जे कोनो राष्ट्रपति विधान मंडल के कार्यक्रम मे मौजूद छलखिन्ह.
एहि असवर पर राष्ट्रपति प्रतिभा पाटिल जीक कहनाय छलन्हि जे लोकके जाति...धर्म आओर संप्रदाय केर संकीर्णता सं ऊपर उठिSक देशहित मे काज करबाक चाही.
बिहारक इतिहास के सभ्यता आओर संस्कृतिक इतिहास बताबैत राष्ट्रपति जी कहलखिन्ह जे दुनिया के लोकतंत्र के तोहफा देबय वाला बिहार अछि. ई चिंतक आओर ज्ञानी लोकक धरती अछि.
ई भगवान महावीर...भगवान बुद्ध...सिख सभ के 10वां गुरू गोविंद सिंह जी आओर सूफी हजरत मनेरी के धरती रहल अछि. ई सम्राट अशोक...चंद्रगुप्त के धरती अछि. नालंदा... विक्रमशिला के धरती अछि.
मंगल दिन शुरू भेल ई समारोह साल भर चलत. एहि क्रम मे हर दू मास पर एकटा विशिष्ट व्यक्ति के व्याख्यान होएत. एहि व्याख्यानमाला मे मई के पूर्व राष्ट्रपति एपीजे अब्दुल कलाम जीक व्याख्यान होएत.
देश मे जेहि-जेहि राज्य मे विधान परिषद अछि ओहि सभ राज्य केर सभापति के सेहो एहि समारोह के लेल बुलाएल गेल छनि. समारोह केर समापन 22 मार्च 2012 के उपराष्ट्रपति हमीद अंसारी आओर लोकसभा अध्यक्ष मीरा कुमार जीक मौजूदगी सं होएत.
बिहार दिवस के संग एहि कार्यक्रम के होए के कारण खुशी कई गुणा बढ़ि गेल अछि. विधान परिषद परिसर के सेहो नीक सं सजाएक गेल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
दरभंगा । श्री जागेश्वर झा समृति व्याख्यान श्रृंखला क तहत 2 जुलाई कए युवा इतिहासकार डॉ अवनिंंद्र कुमार झा ” आधुनिक व्यावसायिक शिक्षा क सन्दर्भ मे भारतीय शिक्षा ” विषय पर पहिल जागेश्वर झा स्मृति व्याख्यान व्याख्या देताह।
ल. ना. मिथिला विश्वविद्यालय क संगीत आ नाटक संकाय क सभागार रुद्र कला भवन मे सांझ 4 बजे स आयोजित एहि मेमोरियल लेक्चर क मुख्य अतिथि ल. ना. मिथिला विश्वविद्यालय क कुलपति डा. एस. के. सिंह हेताह, जखनकि सभापतित्व श्री गजानन मिश्र, सेवनिवृत भा. प्र. से. करताह।
28टा स बेसी देश मे व्यापार संचालित करनिहार मिथिला क अंतर्राष्ट्रीय उद्यमी दक्षिण अमेरिका निवासी श्री अजय झा अपन स्वर्गीय पिता जागेश्वर झा क स्मृति मे एहि व्याख्यान माला क आयोजन क शुरुआत केलथि अछि । सोशल मीडिया ग्रुप ‘डू फॉर दरभंगा’ आ ‘इसमाद फाउडेशन’ क सहयोग स आयोजित एहि कार्यक्रम मे प्रसिद्ध पार्श्व गायक उदित नारायण क भाई पार्श्व गायक उदय नारायण सेहो अपन प्रस्तुति दरभंगा मे पहिल बेर देताह । एहि गपक जानकारी कार्यक्रम क आयोजन समिति क सदस्य रमनदत्त झा देलथि ।


text: मैथिल खूब गप्पी टा होइत अछि, वास्तविकता यैह छैक। अहाँ गप खूब लय सकैत छी मैथिल जनमानस सँ। एकरा लेल खूब शोध केलाक बाद पता चलैत छैक जे बेसी रास लोक, कहि सकैत छी जे सब कियो अपन पैर पर ठाढ छथि या हेबाक लेल तत्पर छथि। निजी आवश्यकताक पूर्ति करबाक संघर्ष मे व्यस्त लोक लेल सामाजिक - सामुदायिक व्यवस्थापन ओतेक सरोकारक विषय नहि रहि जाइत छैक। निजी कामनाक पूर्ति करनिहार लोक केँ जनकल्याणक चिन्ता कम सतबैत छैक, कारण प्रतिस्पर्धा एहि लेल बेसी छैक जे ओकरा पास एतेक सम्पत्ति तऽ हमरा पास एतबी कियैक, हमरो भौतिक सुख-सुविधा कोना बढत ताहि लेल जे करय पड़त से करब। एहेन स्थिति मे के पूछैत अछि भाषाक संरक्षण-संवर्धन-प्रवर्धन केँ, केकरा चिन्ता हेतैक लोकसंस्कृतिक संरक्षण-संवर्धन-प्रवर्धन केर… के चिन्ता करत जे एक पीढी सँ दोसर पीढी मे नीक परंपराक हस्तान्तरण कैल जाय। काल्हि संङोर नाटक – मैथिली मे सर्वथा सबसँ पैघ रेडियो नाटक श्रृंखलाक एक लेखन प्रकाश प्रेमी जी साक्षात्कारक क्रम मे यैह किछु प्रश्न पूछने छलथि। लोकसंस्कृति – लोकगीत, मिथिलाक मौलिक संगीत आदि जे विलोपान्मुख अछि एकरा कोना बचायल जा सकैत अछि। एक पीढी सँ दोसर पीढी मे कोनो विशिष्ट कला केँ कोना पहुँचायल जा सकैत अछि। एक तरफ पहिचानक विशिष्टताक रक्षा लेल चिन्तन अछि, दोसर तरफ भौतिकतावादी युगक राक्षसी प्रसार। कतय विदेहक मिथिला आ कतय रावणक स्वर्णलंका। तथापि एक वर्ग जे एहि सब दिशा मे चिन्तन कय रहला अछि हुनकहि बदौलत परिवर्तन एतेक जरुर आओत जाहि सँ किछु हद तक ‘मिथिला’ जीबिते रहत। भरोसा अहू लेल करगर अछि जे आखिर कोन एहेन तत्त्व मिथिलाकेँ भूगोलविहीन अवस्था मे पर्यन्त आइ सनातन पहिचान सँ सम्मानित केने अछि। कोना एतेक गूढ ऐतिहासिक पहिचान सहित पौराणिक काल सँ वर्तमान युग धरि हमरा लोकनि ‘मिथिला आ मैथिली’ सँ चिन्हला जाइत छी। कोढिया चाहे हऽ – एहेन तरहक लोकोक्तिकेँ बल देबाक लेल नहि, हम ई भावना मात्र ओहि तत्त्व केँ आत्मसात करबाक लेल कहि रहल छी जाहि सँ चिन्तनक वर्ग मे अहुँ पड़ू। हरि: हर:!!


text:
लघुकथा
– रूबी झा
सोनाली तेसर बेर माँ बनैय वाली छलैथ,और दुइ टा बेटी पैहने छलखिन्ह। एहि बेर सासूरक पूरा परिवार यानि कि सासु-ससुर, पति, दियादनी-भैंसुर, ननैद, दियर सब मिलिकय कहैय छलखिन्ह दिन-राति, अहाँ चलू अस्पताल अल्ट्रासाउंड कराबऽ लेल, अगर फेरो बेटिये हैत तँ ओकरा सफैया करबा लेब, माने जे कोखिये में कन्या-भ्रूण हत्या कय देबैक। सोनाली पूरा परिवार केँ निहोरा-विनती कय क’ कहैत छलथि, “नहि-नहि! हम अस्पताल नहि जायब। अल्ट्रासाउंड नहि करायब। हमर गर्भ में जे संतान अछि हम ओकरा एहि दुनिया में आनब।” सासूरक लोक प्रस्ताव रखलखिन्ह, “ठीक छैक, लेकिन अगर बेटी होयत तँ घर छोड़िकय जाय पड़त, जायब अपन नैहरा?” बेचारी (सोनाली) किछु नहि बजलीह, चुपचाप समयक इंतजार करय लगलीह। दैवौ हुनक साथ नहि देलकन्हि। फेर सँ एकटा बेटीक माय बनि गेलीह। शर्त अनुसार सब मिलि (सासूर) घर सँ बाहर कय देलकन्हि, तीनू बेटी के संगे। कतबो पैर-दाढी सब केँ पकड़लथि, कियो नहि सुनलकन्हि, जहन पति सेहो नहि सुनलकन्हि तँ अनका सँ कोन उम्मीद, जकरा संगे सात फेरा लेने रहैथि, सात जन्म कि एकहु जन्म नहि साथ देलकन्हि। तीनू बेटी केँ संग लय केँ विदाह भ गेलीह, रास्ता त तय कय रहल छलथि मुदा मंजिल केर कोनो पता नहि छलन्हि। एक बेर सोचली नैहर चलि जाइत छी, फेर ध्यान मे आबि गेलनि मायक बात। जे महफा चढय सँ किछुए घड़ी पहिने कहने रहथिन्ह। “सुन बौआ! बेटी केर महफा उठैत छैक नैहरा सँ, आ ठठरी उठैत छैक सासूर सँ। कहियो बापक दलान पर उपराग नहि आबौक सासूर सँ आ कहियो रुसिकय, तमसाकय या झगड़ा-लड़ाई कय केँ एतय नहि अबिहें। आइ सँ तोहर वैह घर अपन घर छौक। बिना लियौने-हकारे कहियो एतय पैर नहि दिहें। बाप-दादा, घर-खानदान केर नाम नहि डूबबिहें। बाप-दादा केर माथ पर सँ पाग नहि खसबिहें। ई सब बात सोचिते-सोचिते पते नहि चललैन, जे कखन हुनक मंजिल आबि गेलन्हि। आ हुनक मंजिल छलन्हि गंगा नदी। बेरा-बेरी अपन करेजा के तीनू टुकड़ी (बेटी) केँ गंगा नदी में दैत अपनों समा गेलीह। पाठक सब सँ प्रश्न अछि कि सोनाली केर माय जे बेटी केँ घर-खानदान, बाप-दादा केर इज्ज़त राखैय लेल कहलखिन्ह से कतेक उचित अछि? कि सिर्फ बेटिये केँ इज्ज़त राखय केर समाज में भाड़ा भेटल छन्हि, बेटा केँ नहि? हमरा हिसाबे एहेन परिस्थिति में बेटी लेल जतेक सासूरक लोक दुश्मन छैन, ओहि सँ ज्यादा नैहरक लोक, खास क क माय। कम-सँ-कम ओ तँ अपन बेटी केर दुःख-दर्द बुझैय केर कोशिश करौथ। हमर सम्पूर्ण धिया केर माय-बाप सँ कर जोड़ि आग्रह अछि बेटी केँ खूब पढाऊ-लिखाऊ, स्वाबलंबी बनाऊ, दहेजक बारे में नहि सोचू। बेटी नहि रहत तँ संसार केना चलत।


text:
— उग्रनाथ झा।
सावित्रि सत्यवान कथा एक निष्ठावान आ पतिव्रता स्त्री के अंदर समाहित अद्वितीय शक्ति के तरफ इशारा करैत अछि ।आदर्श नारि आपन स्वामी भक्ति आ नारित्व ख गरिमा के बल पर देवत्व सं ऊपर उठिए सकैत अछि । जेकर अनेकों दृष्टांत छैक सावित्री , आनसुईया आदि। सनातन धर्म में वैवाहिक बंधन सिर्फ एकटा शारिरीक और मानसिक बंधन नहि अपितु त्याग तपस्या समर्पण के द्योतक अछि । पंचतत्व के साक्षि मानि एक दोसरा संग यथा स्थिती जीवन निर्वाहक वचन लेलाक वाद दाम्पत्य जीवन में उभय पक्षक भरोस कायम रहक चाहि । सत्यवान जतय समय के चक्र के मारल पदच्युत राजा के पुत्र छलाह और सावित्री पिताक आज्ञा पालनार्थ योग्य पति के खोज में निकली सत्यवान के पति रूप में हृदय सं मानि चुकल छलीह तत्पश्चात नारद मुनिजिनकर वाणी मिथ्या हेबा पर जीव मात्र के शंका नहि के श्री मुख सं सत्यवान के एक वर्ष मात्र आयु छैक ई सुनलाक उपरांतो आपन वचन पर कायम रहली । किएक त जहन एक बेर सत्यवान के पति रुप में चयन क हृदय में बसा लेलिह त हुनका लेल आब दोसर के ध्यान धरब महापाप छल । सब किछु बुझितो ओ आपन निर्णय पर अडिग छली । सावित्रि के एहि पतिव्रत धर्म और चातुर्य के प्रतिफल जे दूनू प्राणी अनंत काल त अमरत्व के प्राप्त केलैथ । नारि के दोसर विशिष्ट गुण जे विपरीत काल में अदम्य साहस तीक्ष्ण बुद्धी सं समस्याक पार केनाय । से सावित्र के बिषम परिस्थिति सन्निकट आबैत जाईन मुदा ओ अपन धर्म आ चातुर्य से अपना के दृढ़ करैत रहलीह । जकर परिणाम स्वरुप जखन सत्यवान के प्राणांत भेल सावित्रि पतिव्रत धर्मक व्रत ल बैसल छली जे धर्मराज के बल पुर्वक सत्यवान के आत्मा(प्राण) के कैद करबा स रोकि देलक आ पतिव्रता नारि के धर्म पालन और कर्तव्यनिष्ठा सं जहन खुश भय वरदान याचना के एक अवसर देलन्हि त सावित्री आपन दूनू कुल के ताईर देलन्हि । वरदान गौर करय वाला छल – हमर पुत्र के हमर ससुर सिंहासन पर बैस मामा संगे खेलाएत देखै ।यानी पुत्र होएत जौ पति जीवित होएताह ससुर सिंहासन पर बैसता यदि राज्य वापस है होएत बच्चा के देखता जखन आंखि सं सुझय लगतनि ओर जखन हमरा भाई जन्म लेत तखने हमरा बच्चा के मामा संग खेलेबाक अवसर भेटत । एहि लेल कहल गेल छैक बेटी के हाथ में दूनू कुल के पाग । और धर्मराज के वरदान सं आभिष्ट चारु वरदान एक तथास्तु सं प्राप्त भेल ।
धर्मराज आ सावित्री के बीचक ई प्रकरण जेठ मासक अमावस्या तिथि क बड़गाछ तर भेल छल। एकर प्रत्यक्ष दर्शी गवाह स्वरूप चीरकाल तक रहल ।
एहि कथा सँ नारिक पतीव्रत धर्म पालन के महत्व आ कर्तव्यक बोध होईत अछि । एकर उपलक्ष्य में आहिवाती जनानी जेठ मासक अमावस्या तिथि क बटवृक्ष जे चिरकाल तक जीवित रहैत छै के एकनिष्ठ पतिव्रत धर्म के साक्षी मानि पति के चिरायु होएबाक कामना स विविध विधि विधान सं पूजा करै छथि कथा सुनै छथि दिन भरि एकनिष्ठता पतिभक्ति व्रत रखै छथि ।
(एहन एहन महत्वपूर्ण जे सनातन व्रत पूजा ओहू में आब हृास हृदय विदारक भेल जा रहल अछि । पहिने नव विवाहिता सब साल भरि पाबनि पुजै छली हर पाबनि विधान आ महत्व बुढ़ पुरान सं सुनै छली आत्मसात करै छली । जीवन एकनिष्ठ आ शीतल रहै छलन्हि । मुदा आब सब किछु प्रतिकात्मक भेल जा रहल आछि । तहीना जीनगीयो में फेरबदल आ उत्तेजना आबि गेल आछि । नै जानी कतय सं जा क लौटत ई सनातन पऱपरा ।


text:
आभा झा
# आधुनिक शिक्षा के नीक प्रभाव की सब अछि और दुष्प्रभाव की सब अछि #
आधुनिक शिक्षा देश में प्रत्येक व्यक्ति लेल शिक्षा के रास्ता खोलि देने अछि। हर जगह आर गाम में सेहो शिक्षा के नीक अवसर जुटायल जा रहल अछि। शिक्षासमाज के आधारशिला अछि। शिक्षा के बिना व्यक्तित्व के विकास असंभव अछि आर व्यक्तित्व के विकास लेल उत्तम शिक्षा के भेनाइ आवश्यक अछि आर उत्तम शिक्षा तखने भ सकैत अछि जखन शिक्षा प्रणाली सेहो उत्तम होयत। माध्यमिक स्तर तक के बच्चा के लगभग हर विषय के ज्ञान देल जाइत अछि जे जीवन लेल उपयोगी अछि। बच्चा जखन छोट रहैत छैथ तखने सं स्कूल में हुनका नैतिक आचरण सिखायल जाइत छैक। जेना-जेना ओ पैघ होइत छैथ हुनका अहि जोगरक बनायल जाइत अछि कि परिवार आर समाज में अपना आपके ढालि सकैथ। शिक्षा सं हमर सबहक व्यक्तित्व के विकास होइत अछि। शिक्षा के द्वारा रचनात्मकता बढ़ैत अछि। शिक्षित व्यक्ति सामाजिक आर नैतिक नियम के अशिक्षित व्यक्ति के अपेक्षा स्वयं के बेसी बेहतर विकसित क सकैत अछि। शिक्षा सं व्यक्ति अपन जिम्मेदारी बुझैत अछि आर निष्ठापूर्वक अपन सामाजिक जिम्मेदारी के निभबैत अछि।ओ सही गलत में भेद क सकैत अछि। अपन गुण आर आचरण के अपना क एकटा नीक समाज के निर्माण क सकैत छी।
महामारी में ऑनलाइन शिक्षा एकमात्र विकल्प देखाइ दैत अछि। शारीरिक दूरी बना क रखनाइ आर लाॅकडाउन में एक जगह इकट्ठा नहिं भ सकी ताहि लेल इ आवश्यक अछि। भारत के कुल जनसंख्या के लगभग 6करोड़ बच्चा स्कूलो नहि जा पाबैत अछि।
आधुनिक शिक्षा के दुष्प्रभाव– आधुनिक शिक्षा प्रणाली में शिक्षक आर विद्यार्थी दुनु में कर्तव्यपालन के भावना नहिं अछि। दुनु अपन अधिकार के पाछु छैथ। शिष्य के गुरू में श्रध्दा,विस्वास तथा भक्तिभावना के अभाव छैक आर गुरू शिष्य में प्रेम-भाव के अभाव छैक। गुरू खाली धनार्जन लेल शिक्षा दैत छैथ आर शिष्य टाका सं शिक्षा के मोल लेब चाहैत छैथ। दुनु में आत्मीयता के अभाव अछि। श्रध्दा आर प्रेम के द्वारा जखन तक हृदय सं हृदय के मिलन नहि होयत तखन तक विद्या के आदान-प्रदान नहि भ सकैत अछि।
आधुनिक शिक्षा प्रणाली में छात्र सब घर में ऑनलाइन क्लास लैत छैथ। हुनका सबके लगातार एक जगह पांच-छौ घंटा बैस क क्लास करै पड़ैत छैन। अहि सं हुनकर शारीरिक आर मानसिक विकास दुनु पर बहुत खराब असर पड़ि रहल अछि। एखन के समय में स्कूल नहि जा पेनाइ आर कोनो शारीरिक सक्रियता नहि होइत छैक। इन्टरनेट बच्चा के वास्तविक उम्र सं पहिने पैघ हुअ के अनुभव के एहसास करबैत अछि।
शिक्षा के वर्तमान स्वरूप व्यवहारिक नै भ क सैद्धांतिक भ गेल अछि जाहि सं व्यवहारिक ज्ञान में कमी देखल जा रहल अछि। सादा जीवन उच्च विचार के भावना आब पुरान बात भ गेल अछि। आधुनिक शिक्षा आइ के प्रतिस्पर्धातपूर्ण युग में निजी शिक्षा केंद्र के जन्म देने अछि जेकर कारण आइ शिक्षा एक क्रय-विक्रय आर बिज़नेस के रूप में देखल जाइत अछि।
आधुनिक शिक्षा प्रणाली में सुधार के प्रयास केनाइ अति आवश्यक अछि–नैतिक शिक्षा आर देश-प्रेम के भावना के जगाबै वाला विचार के वर्तमान शिक्षा प्रणाली के हिस्सा बनायल जेबाक चाही। बच्चा के समग्र विकास के प्रयास करबाक चाही। छात्र सबहक पुस्तक के बोझ सं लादल झोरा के कम करबाक चाही। बच्चा सबके एहेन कला,हस्तकौसल अथवा उद्योग के शिक्षा देबाक चाही जाहि सं ओ समय के सदुपयोग क सकैथ आर आत्मनिर्भर बनैथ। शिक्षा के माध्यम मातृभाषा हेबाक चाही जेकर द्वारा स्व-संस्कृति सं अपनत्व के भावना बढ़ैत अछि।
आभा झा
गाजियाबाद


text:
नई दिल्ली। कटिहार जिलाक कुरसेला मे बिहार क पहिल परमाणु विद्युत संयंत्र खोलबाक फैसला लेल गेल अछि। एकरा लेल बिहार सरकार एकटा ताजा प्रस्ताव न्यूक्लियर पॉवर कारपोरेशन इंडिया लिमिटेड ( एनपीसीआईएल ) कए पढा देलक अछि। इ बिहार सरकार क उर्जा क क्षेत्र मे भारी मांग आ उर्जा आपूर्ति क अन्तर कए पूरा करबा मे सहायक होएत। ज्ञात हुए जे बिहार सरकार अपन निजी प्रयाय स राज्य मे परमाणु उर्जा, थर्मल पॉवर आ पनबिजली क क्षेत्र मे संभवना ताकि रहल अछि आ एहि एहि पर लगातार काज क रहल अछि। बिहार सरकार पहिने परमाणु विद्युत संयंत्र लेल नवादा मे जगह देखने छल, मुदा ओहि ठाम जल क समस्या भेल, तखन सरकार बिना समय बर्बाद केने नव जगह क रूप कटिहार क चयन केलक अछि।
बिहार राज्य बिजली बोर्ड क अध्यक्ष पीके राय एहि संबंध मे कहला अछि जे परमाणु उर्जा संयंत्र क लेल कुरसेला मे जमीन आ जल दूनू पर्याप्त मात्रा मे अछि। ताहि लेल हमसब एहि संयंत्र लेल कुरसेला क चुनाव केलहुं अछि। एहि ठाम एहन कोनो समस्या नहि अछि ताहि लेल उम्मीद कैल जा सकैत अछि जे न्यूक्लियर पॉवर कारपोरेशन इंडिया लिमिटेड ( एनपीसीआईएल ) हमर सबहक प्रस्ताव कए मंजूर क लेत।
किछु दिन पहिने एनपीसीआईएल नवादा जिला क रजौली मे एकटा 4 गुणा 700 एमवी क परमाणु उर्जा सयंत्र लगेबाक प्रयास केने छल मुदा जल क अभाव कए देखलाक बाद बिहार सरकार स दोसर जमीन उपलब्ध करेबाक आग्रह केलक।
बीएसइएस क अध्यक्ष राय कहला जे रजौरी परियोजना लेल 320 क्यूसेक जल क जरुरत छल जाहि मे स केवल 160 क्यूसेक क बंदोबस्त भ सकल छल। बिहार जल संसाधन विकास विभाग संकेत देलक जे प्रस्तावित धनजरिया जलाशय आ फुलवरिया जलाशय एहि सयंत्र लेल उपयुक्त नहि अछि। मुदा विभाग एहि दिस ध्यान नहि देलक आ इ मामला लटकी गेल। एकर बाद राज्य सरकार कए इ भान भेल जे न्यूक्लियर पॉवर कारपोरेशन इंडिया लिमिटेड( एनपीसीआईएल) बिहार कए इ परियोजना नहि देत। पहिने त राज्य सरकार एनपीसीआईएल स अनुरोध केलक जे परियोजना क क्षमता कए घटा देल जाए आ एकरा 2 गुणा 700 एमवी क देल जाए ताकि 127 क्यूसेक जल स परियोजना क शुरुआत भ सकए। सरकार क एहि प्रस्ताव कए न्यूक्लियर पॉवर कारपोरेशन इंडिया लिमिटेड ( एनपीसीआईएल) नामंजूर क देलक। एकर बाद दोसर जमीन तकबाक अलावा सरकार लग दोसर कोनो रास्ता नहि बचल।
कोयला क गंभीर संकर कए ध्यान मे रखैत बिहार सरकार रजौली उर्जा सयंत्र क स्थापना लेल नव दलील देलक आ एकर नवीनीकरण पर जोर देलक। एहि मुद्दा पर हाल मे नई दिल्ली मे भेल उर्जा मंत्री क संग बैसार मे एहि पर सेहो चर्च भेल। बिहार क उर्जा मंत्री बिजेंद्र प्रसाद क कहब अछि जे परमाणु उर्जा संयंत्र लेल 2007 मे जमीन क चयन भेल छल, मुदा जलक समस्या पर चर्च बहुत बाद मे शुरू भेल।
दोसर दिस राय कहला जे सरकार एनसीपीएल स अनुरोध केलक अछि जे जलक संभावित संसाधन क संग परमाणु उर्जा पर पुनर्विचार कैल जाए। ओ कहला जे अगर क्षमता मे कटौती भ जाइत अछि त नवादा तैयार अछि, मुदा अगर कटौती पर गप नहि बनल त कुरसेला मे जमीन उपलब्ध करा देल जाएत। ज्ञात हुए जे अगर कटिहार क कुरसेला मे इ संयंत्र लगैत अछि त इ बिहार क पहिल परमाणु संयंत्र होएत। संगहि पूर्वोत्तर क्षेत्र सेहो एखन धरि कोनो परमाणु उर्जा सयंत्र नहि अछि। अगर एहि सयंत्र क स्थापना भ जाइत अछि त इ मिथिला या बिहार क लोक लेल नहि बल्कि पूर्वोतर भारत क लोक लेल पहिल संयंत्र होएत। ऊर्जा क समस्याक निराकरणक संगहि रोजगार क अवसर सेहो मुहैया कराउत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
(बाबूजी के देहांतक बाद छोडने रहथिन स्कूल)
शिवड़ी म' वागेश्वरी नगर के निवासी सरिता जगाडे वित्तीय बाधा सभक चलते चौथी कक्षा के बाद स्कूल जेनाय छोइड़ देना रहथिन। ओ कहली, हम अपन पढ़ाई पूरा नै क' सकैत रही। जखन हम्मर बाबूजी केर देहांत भेल, ओहि समय म' हम चौथी कक्षा मे रही। हम चैर बहिन आर एक भाई छी। सब बहिन क' घर चलेबाक लेल पाई कमाबै म' लागे परल। कर अपीलीय न्यायाधिकरण म' काज कराइ बला हुनकर पति विश्वनाथ जगाडे जखन हुनका पढ़ाई जारी रखबाक लेल प्रोत्साहित केलखिन तेँ सरिता कक्षा आठ मे दाखिला ल' रात्रि केर पाली म' पढ़ाई करब सुरु कएलनि। ओ कहली, करीब 35 सालक बाद दुबारा स्कूल जेनाय शुरआत म' बहुत खगल, लेकिन हम्मर पतिदेव हमरा सदिखन प्रोत्साहित केलाह। कुछ निनक बाद स्कूल जायब हमरा निक लागे लागल ।
(परीक्षा हॉल म' अजीब नजर सँ देखैत छथ लोग)
सरिता जगाडे के बरकी बेटी क्षितिजा सेहो उच्चतर माध्यमिक शिक्षा केर परीक्षा म' शामिल भेलि आर हुनका 48 प्रतिशत अंक हासिल भेलनि। इ तीनो माय - बेटी एक संग पढ़ाई कएलनि आर परीक्षा के कार्यक्रम केर मुताबिक घरक काम - काज सेहो मिल बांटी के कएलनि। तीनो माय - बेटी अलग-अलग परीक्षा केंद्र म' परीक्षा देलीह। सरिता जगाडे कहली, चूंकि परीक्षा हॉल म' हम सब सँ अधिक उम्रदराज रही, ताहि लेल हर कियो हमरा अजीब नजर सँ देखैत छलाह। हम महसूस कएलहुँ जे परीक्षा हॉल म' हमरा अइहें लोग क' देखब हुनका सभ ले असामान्य छैन्ह।


text:
लेख
– प्रवीण नारायण चौधरी
हमर आदर्श व्यक्तित्व
दहेज मुक्त मिथिला समूह मे एतेक रास क्रिएटिव विचारधाराक संगम एक संग अछि जेकर परावार नहि। समूहक एक अत्यन्त सक्रिय बहिन सुश्री राधिका झा (सीतामढ़ी) एक महत्वपूर्ण विषय रखलीह अछि – ‘हमर आदर्श व्यक्तित्व’ केर फोटो संग किछु अनुकरणीय संस्मरण लिखू। संगहि हमरा विशेष रूप सँ आग्रह कयलीह जे हम अपन आदर्श व्यक्तित्व केँ मोन पाड़ी।
हमर आदर्श एखन धरि अनेकों व्यक्तित्व भेलथि अछि। हमरा जहिया सँ होश भेल, नीक-बेजा आदिक ज्ञान भेल, तहिये सँ आदर्श व्यक्तित्वक लाइन लागब शुरू भऽ गेल।
एक समाजवादी नेताक पुत्रक रूप मे बच्चे सँ हमरा बड़े दुलार-प्यार एक सँ एक व्यक्ति सभक भेटल। पिता संग घुमबाक आदति रहबाक कारण चौक-चौराहा पर दु-संझू जेबाक आदति बापहि संग लागि गेल बुझू, आ सेहो बच्चे सँ। चन्नू चाह दोकान हो, हरिहर काकाक दलान हो, घुरन काकाक मचान हो, गाम भरिक मैदान हो – गामक आस-पड़ोस मे पर्यन्त पिताक संग साइकिल मे बैसिकय कहियो हरिनन्दन सिंह काका ककोढ़ा, कहियो बद्री बाबा दादपट्टी, कहियो बुच्ची काका नदियामी, कहियो रामकृपाल काका त कहियो रमानाथ जी सुरतीरही – बाप संग घुमैत-घुमैत व्यक्ति आ व्यक्तित्वक ज्ञान बच्चे सँ भेल सेहो कहि सकैत छी। लेकिन एतय बात एलैक अछि आदर्श व्यक्तित्वक! आदर्श किनका मानल जाय?
जीवन मे आगू बढ़बाक लेल जाहि श्रेष्ठ व्यक्तिक व्यक्तित्व सँ प्रभावित भऽ अपना केँ हुनकहि मार्ग पर चलेबाक लेल अग्रसर होइत छी, वैह व्यक्ति केँ आदर्श कहल जाय – एना हमरा लगैत अछि। आदर्श व्यक्तिक परिभाषा आरो विस्तार भऽ सकैत छैक, मुदा हमर ई लेख एहि परिभाषा पर टिकल रहत।
अपन जीवनक कतेको वर्ष धरि जीवन कि थिकैक ई ज्ञान मनुष्य केँ नहि होइत छैक। लेकिन माय-बाबू, काका-बाबा-भैया आ परिजन सँ घेरायल, परिचित-अपरिचित केर बीच सँ बढैत जीवन मे किताबक ज्ञान, शिक्षकक शिक्षा आ रेडियो-पत्रिका आदिक अतिरिक्त सहयोगक बीच सँ जीवन निकलि रहल छल। धीरे-धीरे परिपक्वता पाबि रहल छलहुँ।
बाल्यकाल मे साइकिल चढनाय सिखेनिहार सँ लैत झटहा मारिकय आम तोड़ब सिखेनिहार आ कि गाछ पर छड़पनाय, पोखरि मे हेलनाय, गुरकुनियाँ छननाय, राजा-कबड्डी, कबड्डी, चैत-चिक्का, गुल्ली-डंटा, गोली, झुटका, पैसा, बघन्डो – आह! अनेकों शिक्षाप्रद खेल आ सामाजिक प्रशिक्षण केर बीच सँ गुजरैत अपन मैथिल जीवन बढैत रहल।
नाटक केर पात्र सेहो बड़ा बच्चे मे देक्सी सँ बनि गेल रही, अभिनय, मंच निर्माण ओ साज-सज्जा, मेकप, कतेको रंगक जानकारी भेटैत चलि गेल छल।
मुदा ज्ञान असल तहिया भेल जहिया बाप एक लाइन मे कहि देलनि, “हमरा लग पाय के गाछ अछि जे तोड़िकय दय दियौक आ तूँ दरभंगा चलि जेमे पढाई करय लेल!” यैह आखर हमरा अपन पिताक विवशता केर परिचय करौने छल। जखन कि एहि सँ पहिने हम डाक्टर साहेबक बेटा, एक न्यायप्रेमी आ सभक नजरि मे सम्मानित व्यक्तित्व ‘रघू बाबू’ केर बेटा, डा. राम मनोहर लोहिया, जयप्रकाश नारायण, कर्पूरी ठाकुर, सूरज नारायण सिंह आदि अनेकों आदर्श समाजवादी नेताक प्रियपात्र रघुवर नारायण चौधरीक बेटा – पिता व जेठ पितियौत भाइ सँ औषधि विज्ञान व दबाई आदिक जानकारी रखनिहार स्वयं ‘छोटा डाक्टर’ लेल जीवनक यैह विन्दु एक टर्निंग प्वाइन्ट भेल आ अपन जीवन शुरू भऽ गेल।
आदर्श व्यक्तित्व धरि एखनहुँ के छलाह ई बात तहिया नहि बुझल छल – लेकिन आइ कहि सकैत छी। ओ केवल आ केवल पिता भेलाह जे हमर एक नम्बर केर आदर्श भेलाह। असल मोक्षदाता हमर आदर्श पिता भेलाह। अन्धकाररूपी परनिर्भर संसार सँ आत्मनिर्भरताक प्रकाश दिश बढबाक ज्ञान देनिहार केवल आ केवल पिता भेलाह। बात-बात पर पैघ-पैघ राष्ट्रनेताक नाम लैत शिक्षा आ नैतिक उपदेश देनिहार पिता भेलाह। आर जखन अपन जीवनयात्रा – माता-पिताक आश्रय सँ इतर आरम्भ होइछ तखन शुरू होइत अछि आदर्श व्यक्तित्व सभक संग भेंट, संख्या असीमित अछि, किनका मोन पाड़ू, किनका छोड़ू – तेहेन हाल अछि।
जा धरि जीवन केँ एक निश्चित करियर नहि भेटि जाइछ, ई मन-मस्तिष्क सबटा उद्वेलित रहैत छैक। आर्थिक रूप सँ अपना केँ मजबूत करब एकटा ठोस मार्ग होइत छैक, यदि पाय नहि कमायब त जीवनक सारा सिद्धान्त, आदर्श आ नीति-नैतिकताक बात कतहु भऽ कय नहि रहत – ई बात संसारक गति सँ बहुत कम उमेर मे सीखि गेल छलहुँ। तेँ फेर अनैतिक मार्ग सँ, भ्रष्टाचार सँ, चोरी-डकैती, हत्या-हिंसा-लूटपाट वा कोनो जोर-जबरदस्ती सँ दोसरक धन-सम्पत्ति अपहरण कय स्वयं केँ आर्थिक सबल कदापि नहि बनायब – यैह हमर आदर्श पुरुष पिता द्वारा सिखलहुँ। पिता एक्के बात हमेशा सिखौलनि जे मनुष्यक पास जतबे आमद छैक ताहि मे ओ अपना केँ जिया सकैत अछि।
“तोरा दरभंगा कालेज मे जा कय साइंस पढबाक इच्छा छौक, तोहर पिता डा. रामबदन यादव, डा. बी. के. चौधरी (ताहि दिनक सीएम साइंस कालेज केर प्रख्यात प्राध्यापक लोकनि) समान ख्यातिप्राप्त शिक्षक लोकनि केँ अपन सान्निध्य मे पढाई करय मे सहयोगी बनलाह, एक बेर बजताह त ओ लोकनि सब तरहक मदति कय देथुन, लेकिन बजता त हुनकर मूल प्रारब्ध गौण भऽ जायत। तेँ, अपन संघर्ष सँ जीवन बनेबाक लेल तूँ केवल एडमिशन करा ले, ताहु लेल पैसाक इन्तजाम (लगभग ३०० टका तहिया) करय मे समय लागत… कपार पर नहि चढ़…, सब काज भगवती करेथिन। हमरा लग पाय के गाछ नहि अछि जे तोड़िकय दय दियौक…!”
किछु एहि तरहक वार्तालाप पिता सँ भेल छल। हमर जीवन यात्रा तहिये सँ आरम्भ भेल। आइ जीवन मे जे किछु प्राप्ति अछि से केवल आ केवल ओहि पिताक प्रताप सँ। आर एक लाइन मे ई कहि दी जे हमर पिता केँ महान बनेबाक लेल आर जे-जतेक फैक्टर्स काज कएने हुअय, हमर माय त निश्चिते हुनका श्रीराम जेकाँ मर्यादा पुरुषोत्तम बनेनिहाइर सीता बनिकय स्वयं कष्ट कटैत एक पैली चाउर, दू पैली आँटा सँ जीवन केँ निर्वाह करैत हम तीन भाइ-बहिन केँ पोसलक, पढेलक-लिखेलक आ जीवन-मार्ग पर अग्रसर कय देलक।
आब हम अपन आदर्श केँ ताहि कारण केवल पिता नहि, बल्कि माता-पिताक रूप मे मानैत छी। संगहि अपन मास्टरसाहेब – रत्नेश्वर नारायण चौधरी जे गोली खेलाइत काल सीधे उठेलनि आ मारैत-मारैत छड़पिटा देलनि, संगहि तहिये निर्णय देलनि जे आठमा सँ नीचाँ कक्षा केँ हम नहि पढबैत छी मुदा तूँ काल्हि सँ हमरा लग आबि जो। बस, जीवन एहिना बनैत छैक – पढाई मे असल रुचि कक्षा ७ मे ढठियाइत-ढठियाइत, मारि खाइत-खाइत, हिसाब बनेनाय सिखैत-सिखैत जीवन सेहो सिखा गेल से कहि सकैत छी। अस्तु!
आजुक एहि लेख मे हम केवल माता-पिता-गुरु केँ आदर्श रूप मे प्रस्तुत करैत किछु संस्मरण लिखल। लम्बा भऽ गेल। अक्सर होइते छैक एहिना। लेकिन तैयो अहाँ सभक स्नेह भेटैत अछि जे पढितो छी आ अपन प्रतिक्रिया – सुझाव आदि सेहो दैत छी। आगाँ बेर मे आध्यात्मिक गुरु व अन्य चेतनाक दाता आदर्श पुरुष सभक हम चर्चा जरूर करब। राधिका बहिन केँ बहुत आभार जे ओ एहि तरहक लेखन लेल प्रेरणा देलीह। प्रणाम सब केँ। जय मिथिला जय जानकी!!


text:
सुनबा मे आयल अछि जे भारतक जनगणना लेल सूचना संकलन करबाक प्रक्रिया शुरू अछि। २०२१ केर फरवरी धरि ई कार्य संपूर्ण कयल जेबाक परम्परा मुताबिक भारतीय गृह मंत्रालय द्वारा जारी कयल गेल निर्देशन अनुसार प्रश्नक सूचीक संग सूचना संकलन करनिहार ठाम-ठाम पर घुमि-घुमिकय सूचना संकलन कय रहला अछि।
मैथिलीभाषाभाषी सावधानः सन्दर्भ भारतक जनगणना २०२१
विशेष सम्पादकीय
विदित हो जे दर्जनों प्रश्नक उत्तर सीधा जनसंवाद मार्फत संकलित करबाक वैधानिक निर्देशनक बावजूद सूचना जुटेनिहार लोकनि बहुत कम समय मे अपन कार्य आधा-अधूरा मे पूरा करबाक कार्य करैत छथि। स्वयं हमरो-अहाँक घरक किछु सूचना संवाहक सब सँ एहि सम्बन्ध मे प्रश्न पूछब त पता चलत जे कतेको रास प्रश्नक उत्तर अन्दाजहि पर भरि देल जाइत छैक। केकरो पता बदलि जाइत छैक तथापि ओकर गिनती पहिने रहि रहल स्थान पर सेहो कय देल जाइत छैक। आमदनी केकर कतेक छैक, ताहि सब मे अनठेकानी कोनो अंक भरि देल जाइत छैक। एहि तरहक कतेको रास त्रुटिपूर्ण सूचना सँ भरिकय देशक विधि-व्यवस्था केँ प्रभावित कयल जाइत छैक, जे सच मे देशक स्वास्थ्य आ आर्थिक प्रगति लेल नीक बात नहि भेल।
मैथिली भाषाभाषी लेल अपन भाषा लिखेनाय अनिवार्य
जनगणना कोनो देश मे नीति बनेबाक मुख्य आधार होइछ। जनगणना सँ भेटल तथ्यांक-आंकड़ा देशक वास्तविक स्थिति सोझाँ अनैत छैक। एहि आधार पर सरकारी निकाय संग-संग समाजशास्त्री, विचारक, इतिहासकार, राजनीतिक लोक व समस्त सरोकारवला देशक विकास आ प्रगति लेल उपयोग करैत अछि। एहि आंकड़ा सँ कुल जनसंख्या, कोन आयुक कतेक लोक, कोन भाषाक प्रयोग कयनिहार कतेक लोक, कोन धर्म केर कतेक लोक, कतेक शिक्षित, कतेक पुरूष, कतेक महिला, कतेक विवाहित, कतेक अविवाहित, विभिन्न समय-अन्तराल मे केकर केहेन स्थिति, रोजगारक अवस्था, केकर कि रोजगार, कुल २९ सवाल पर आधारित छल २०११ केर जनगणना…!
एहि वर्षक प्रश्नावलीक विषय मे अध्ययन करब शेष अछि, परञ्च मैथिलीभाषाभाषी सँ एतबे कहय चाहब जे जाहि तरहें हमर-अहाँक भाषा केँ समृद्धि सँ विपन्नता दिश ठेलल गेल अछि, ताहि मे हम-अहाँ आबो जँ सावधान नहि होयब त अधिकारविहीनताक अवस्था सँ कियो नहि बचायत। एखन त लोकपलायनक दंश झेलिये रहल छी, आगू आरो कइएक रोग आ संक्रमण हमरा-अहाँकेँ कमजोर करत। आर्थिक अवस्था मे सेहो सही आ सटीक सूचना भरल गेल वा नहि, ताहि पर ध्यान दियौक। कारण आबयवला दिन मे जाति सँ बेसी आर्थिक आधार पर सरकारी सुविधाक वितरण होयबाक संभावना बेसी होयत।
हरिः हरः!!


text:
कथा-साहित्य
– अंजू झा
चोरौका विवाह
हम जे शीर्षक देलहुँ हँ अइ सऽ भऽ सकैया बहुत नवतुरिया अनभिज्ञ हैब, लेकिन हमरा जनैत जे 40+ के छी वो सब कमोबेस अइ शब्द सं परिचित जरूर हैब। कियैक तऽ 30/40 वर्ष पहिले ई अपन समाज में होइत छलैक, हमहूँ कैकटा एहन विवाह देखने वा सुनने छी। अइ के बारे में जे जनैत छी से ठीक आ जिनका नै बुझल अइ हुनका एक पंक्ति में बता दै छी जे एहि विवाह में कन्या पक्ष लड़का के वा ओकर परिवार के बिना मर्जी या सहमति के जबरदस्ती विवाह करा दैत छलाह। कोनो विवाह तऽ बाद में सफल होइत छल लेकिन कतेको ठाम दुष्परिणाम सेहो होइत छलैक। आई हम एहने विवाह के बारे में एक कथा लिख रहल छी!
मोतीदाय आई बड्ड खुश छैथ, लगभग 52/ 55 वर्ष के आयु छैन लेकिन हुनका मूँह पर एहन खुशी आइ तक कियो नै देखलकैन। हेतैन कियैक नै, आइ हुनकर एकलौती बेटी के विवाह जे छैन। लेकिन ई प्रसन्नता बेटी के विवाह सं बेसी देवतुल्य समैध जमाइ पाबि कऽ भेटलैन। लेकिन अनायास हुनकर मुखक प्रसन्नता के जगह आँखि सँ दहो-बहो नोर झहरय लगलैन आ ओ लगभग 35 साल पहिले के अपन दुनिया के याद में चैल गेली। पिता एगो गरीब ब्राह्मण छलखिन, कोहुना गुजर बसर होइत छलैन। दू भाइ के एकलौती बहिन छलीह, सबके दुलारू। दुनू भाइ पढ़ैत छलैन। ई नै पढ़ली। सुंदरता एहन जे सर कुटमैती में चर्चा छलैन, जेहने सुन्दर तेहने गुणी, शांत स्वभाव, गृह कार्य में निपुण। कमी छलैन तऽ बस यैह जे ओ एक गरीब मायक कोखि सँ जन्म लेने छलीह। विवाह के उम्र भेलैन लेकिन माता पिता लग कोनो विभव नै, दहेज़ के पाइ के बात छोड़ू, 11 गोट बरियाती केँ कि खुआयब सेहो ओरियान नै। माय बापक विवशता सब समाज बुझैत छलैन।
एक दिन गामक एगो लड़का जे ज्येष्ठ भाइ के मित्र छलैन से बाबूजी लग एलैन किछु खुसुर फुसुर भेलैक, कनिक काल के बाद गामक गणमान्य चारि पांच लोकक संग औरो टोलक कका-भैया सब इकठ्ठा भेलखिन। सब आपस में विचार केलैन आ अंगना में विवाह के ओरियान होमय लागल। राति में करीब 8 बजे हल्ला भेल वर आइब गेलै, चलू परिछन के तैयारी करू। हुनका कोबर में गौड़ पुजैय लेल बैसा देल गेल, परिछन भेल, जबरदस्ती वर केँ पकैड़ कऽ कहुना विवाह सम्पन्न भेल। सिंदुरदान वर सं बेसी काकी जे विधकरी छलखिन बुझू सैह केलैन। मतलब ई वरक मर्जी सं विवाह नै भेल। हम एतबे सुनलौं जे लड़का बड्ड सुंदर B.A.पास धनिकक बेटा छै।
भोर में वर किछु नै खेला, रहि रहि कऽ भागै के प्रयास करैथ। हरदम चारि पांच टा आदमी अंगना दरवज्जा पर ठाढ़ रहैथ जे कहिं वर भागि नहि जाय। सांझ मे मउहक सेहो पकैड़ धकैड़ कऽ भेलैक। हरदम भाइ सब ओगरने रहैन। राति में नित्य क्रिया के बहाने बाहर गेला से फेर वापस नै एला। सगरो ताकल गेल, गामक पता पर लोक गेल लेकिन हुनकर पिताजी कलकत्ता में नौकरी करै छलखिन पूरा परिवार ओतय छलैन। आब बाबूजी संग गामक दू गोटा कलकत्ता गेला। लेकिन हुनकर पिताजी विवाह के मानैय सऽ साफ इन्कार कऽ देलखिन। सब वापस आबि गेला। एकबेर बाबूजी केँ पता चललैन जे समैध गाम आयल छैथ। कका के संग कऽकऽ गेला लेकिन वो ई कहि कऽ जे जखन हमर बेटा एहि विवाह केँ नै मानलक तऽ हम की करू। अहाँक कारण हम बेटा केँ नै छोड़ब।
समय बितल एक दिन पता चलल जे वो वकील बनि गेला आ दोसर विवाह कऽ लेला। कैक तरहक बात उठल, कोर्ट कचहरी किछु नै भऽ सकैया, कोनो सबूत नहि अछि विवाहक। हम माय बापक कपाड़ पर बोझ बैन रहि गेलौं। दुनू भाइ के विवाह भऽ गेल। दुनू अपन दुनिया में खुश। किछु सालक बाद होनी के लिखल सालक भीतर मां बाबूजी दुनूक निधन भऽ गेल। दुनिया में असगर रहि गेलौं। बड़का भाई 200 टका महीना मनिआर्डर कऽ दैत छलय, कहियो छोटको किछु दऽ दैत छलय। छोटका भाइ गामक लगे के शहर में रहैत छल। अपन सुंदरता आ उम्र के हरदम घोघक तर में नुकबैत छलहुँ। जीवन काकी के सान्निध्य में बितैत छल। गाम में ने कियो नहिये अहिबाती खुअबैत छल आ न कियो भगिनमान बुझैत छल। कियैक तऽ हमर चतुर्थी नै भेल छल। सब बिसैर गेल रही।
करीब 15 साल बाद एक दिन कका आंगन आयला आ काकी के किछु कहलखिन। फेर हमरा छोटका भाई के खबर गेल। ओ आयल आ हमरा लऽ कऽ हमर सासूर आयल। भेल ई जे हमर वर आ हुनकर कनियांक कोनो एक्सीडेंट में मौत भऽ गेलैन कोरा में दुइ-तीन सालक अबोध बेटी, ससूर के एकलौता बेटा रहैथ कियो क्रियो-कर्म करयबला नहि, तखन हमरा पत्नी रूप में ओहि बच्ची केँ पालन-पोषण लेल बजायल गेल। हमरा एखन तक नै समझ में आयल जकर नामक लाल सिंदुर हम कहियो नै लगेलौं, ओकर चेहरा तक नहि देखलहुँ ओकर नामक उज्जर साड़ी हम कियैक पहिरैत छी। तथापि सासु-ससुर कनैत बजैत नेहोरा केलैथ जे हम अपन पुतौह त नहि बनेलौं, अहाँ एहि बच्चाक माय बनि जाउ। भाइयोक इच्छा देखलियै। मरता क्या नै करता, कोनो और द्वारा नै देखि हमहूं रहि गेलौं। हम ओहि बेटीक माय आ ओ हमर दुनिया, समय कटय लागल।अन्न वस्त्र के कमी नहि छल। सासु ससुर सेहो संग रहैथ। दु साल पहिले ओहो दुनू गोटे एहि दुनिया केँ छोड़ि चलि गेलाह। बेटी कलकत्ता सँ MBA केलक, आब बेटी व्याहक योग्य भेल त जान पहचान मे सामने सँ एगो कथा-प्रस्ताव आयल, विवाह तय भऽ गेल। ससूर हमरा बेटीक दहेज़ लेल नीक रकम छोड़िकय गेल छलाह। हम बेटा बला केँ दय कय बात केलौं। हम कहलौं जे सब संपत्ति त ओकरे छैक। समैध-जमाय मांगक सब टका संगहि किछु और पूंजी लय हमरा लऽ कऽ बृंदावन एला आ ओतय एगो धर्मशाला हमरा नाम पर बनबेला आ कहलैन जे आहाँ ककरो पर बोझ कियैक बनब, एतय भगवान के शरण में अपन घर में रहब जे खेत-पथार अछि सेहो बेचिकय अहाँक एकाउंट मे दय देब। जमाय-समैध मथुरा में नौकरी करैत छथि, कहलैथ लग में रहब, भेंट करैत रहब। अहाँक बेटी के विवाह में हम अहाँ सँ सिर्फ बेटी लेब, बाकी सब खर्चा हमरा तरफ सं। एहन विचारक जमाई समैध पाबि कऽ धन्य भऽ गेलौं। काश हमरो समय में लोकक सोच एहन रहितै, पढ़ल नै छलौं लेकिन अपना जमाना के सब गुण हमरो में छल। लेकिन ई दहेज़ के आगि हमर माय बाबूजी केँ हमर #चोरौका_विवाह
करै लेल विवश कऽ देलकैन। एकर परिणाम ने हम कुमार छी ने सधवा ने विधवा। भगवती आबहु सबके बुद्धि फेरियौ जे दहेज़ बंद होइ आ फेर कोनो मोतीदाय केँ हमरा सन जीवन नहि भेटैय। ई सब सोचिते रहैथ की बेटी माँ कहि कऽ आवाज देलकैन आ अपन नोर आ याद केँ पोछैत बेटी लग गेलीह।


text:
अन्तर्राष्ट्रिय ध्वन्यात्मक लिपि
अन्तर्राष्ट्रिय ध्वन्यात्मक लिपि (अ॰ध॰व॰, अङ्ग्रेजी: International Phonetic Alphabet, इन्टरनेसनल फनेटिक एल्फाबेट) एक एहन लिपि छी जाहिने विश्वक सब भाषासभक ध्वनिसभ लिखल जा सकैत अछि । एकर हर अक्षर आ हरेक ध्वनिक एक-सँ-एकके सम्बन्ध होइत अछि । आरम्भमे एकर अधिकतर अक्षर रोमन लिपि सँ लेल गेल छल, मुदा जेना-जेना एहिमे विश्वक बहुतेक भाषासभक ध्वनिसभ जोडल जाए लागल तँ बहुत सँ युनानी लिपि सँ प्रेरित अक्षर लेल गेल आ बहुतेक बिलकुले नव अक्षरसभक निर्माण कएल गेल । एहिमे सन् २०१० धरि १६० सँ अधिक ध्वनिसभक लेल चिह्न दर्ज कएल जा चुकल अछि, मुदा कोनो भी एक भाषाके दर्शाबैक लेल ई वर्णमालाक एक भागक मात्र जरुरत होइत अछि ।
ई प्रणालीके ध्वन्यात्मक प्रतिलेखन (ट्रान्सक्रिप्सन)मे सूक्ष्म प्रतिलेखन [ ] क चिन्हसभक बीचमे आ स्थूल प्रतिलेखन / / क चिन्हसभक भितर लिखल जाइत अछि । एकर नियामक अन्तर्राष्ट्रिय ध्वन्यात्मक सङ्घ छी । उदाहरणक लेल: